AfterDawn: Uutiset (5 / 2011)\nUutiset (5 / 2011)\nEU:n jäsenvaltiot unohtaneet ottaa käyttöön tietosuojadirektiivin\nKirjoittaja Manu Pitkänen @ 31.5.2011 19:43\nEuroopan komission mukaan EU:n jäsenvaltiot ovat olleet luvattoman laiskoja Internet-selailun tietosuojaa koskevan direktiivin käyttöönotossa. Komission tiedottaja Jonathan Todd kertoi Reutersille, että 27 jäsenvaltiosta vain kaksi on säätänyt direktiivin osaksi kansallista lakia.\n"Mallioppilaina" ovat olleet Tanska ja Viro. Britannia, Slovenia, Ranska ja Luxemburg ovat ottaneet direktiivin vain osittain osaksi lainsäädäntöä. Jäsenmaille annettiin kaksi vuotta aikaa ottaa direktiivi käyttöön, mutta vain edellä mainitut maat olivat noudattaneet komission ohjeistusta määräaikaan mennessä (25. toukokuuta).\nDirektiivin perusajatus on, että Internetin käyttäjiltä on jokaisella sivulla erikseen pyydettävä suostumus väliaikaistiedostojen tallennukseen. Komission näkemyksen mukaan tietojen tallentaminen ilman käyttäjän lupaa on oltava rangaistavaa. Sivustokohtaisten asetusten ja kirjautumistietojen säilytyksen lisäksi keksien sisältämää selaushistoriaa voidaan käyttää apuna kohdistetussa mainonnassa.\nOn sanomattakin selvää, että verkossa toimivat yritykset ovat vastustaneet direktiiviä voimakkaasti. Direktiivi nimittäin osuu voimakkaasti heidän tärkeimpään tulonlähteeseen eli mainoksiin. Digitaalisesta sisällöstä ja palveluista vastaava komissaari Neelie Kroes ei pidä Internet-yritysten huolta aiheellisena. Reutersille antamassaan lausunnossa hän sanoo nettiyritysten olevan innovatiivisia, joten ne keksivät varmasti keinon selviytyä.\nPlayStation-palvelut taas täydessä iskussa\nKirjoittaja Teemu Laitila @ 31.5.2011 16:16\nSony on ilmoittanut PlayStation-blogissa, että yli kuukausi sitten alas ajetut PlayStation Networkin palvelut palaavat linjoille täysimääräisinä tämän päivän kuluessa tämän viikon kuluessa. Palvelun tärkeimmät ominaisuudet, kuten verkkopelaamisen, saatiin toimimaan jo kuun puolivälissä.\nLinjoille palaavat muun muassa PlayStation Store -kauppa sekä Qriocityn musiikkipalvelu Music Unlimited. Käyttäjillä on taas mahdollisuus ostaa lisäsisältöjä peleihin sekä käyttää lahjakortteja ja koodeja.\nSony kertoo, että yhtiön verkoissa on toteutettu perinpohjainen turvallisuusremontti, jonka aikana erityisesti maksuprosessien ja sisältökauppojen turvallisuuteen on kiinnitetty huomiota.\nPlayStation Store -palvelun palautumisen myötä käyttäjät pääsevät lunastamaan Sonyn tarjoamaan Welcome Back -pakettiin kuuluvia etuisuuksia kuten useita pelejä.\nTietokone: piraattisivustot estetään kohta lain voimalla\nKirjoittaja Teemu Laitila @ 31.5.2011 15:10\nTietokone-lehden tietojen mukaan opetusministeriössä on tekeillä lakimuutos nykyiseen tekijänoikeuslakiin, jonka perusteella operaattorit voitaisiin tulevaisuudessa pakottaa estämään pääsy piraattisisältöjä jakelevalle ulkomaiselle sivustolle.\nTekijänoikeuden tiedotus- ja valvontakeskus (TTVK) yrittää jo saada asiaan ennakkopäätöstä ja saada teleoperaattori Elisan estämään pääsyn The Pirate Bay -sivustolle käräjäoikeuden päätöksellä.\nTietokone kertoo, että lakimuutoksen taustalla on suunnitelma vähentää piratismia sulkemalla suomalaisten pääsy sivustolle, sillä poliisi on usein voimaton ulkomaisilla palvelimilla sijaitsevien sivustojen sulkemisen suhteen.\nLakimuutoksen jälkeen operaattori voitaisiin uhkasakon voimin velvoittaa estämään asiakkaidensa pääsy tekijänoikeuden alaista materiaalia laittomasti jakelevalle sivustolle.\nNvidia julkaisi 3D-lasit langallisena\nKirjoittaja Teemu Laitila @ 30.5.2011 17:51\nNvidia on julkaissut uuden version yhtiön 3D Vision -tekniikan käyttöön tarvittavista laseista. Uusi versio on suunnattu enemmän budjettiluokkaan, sillä lasit liitetään televisioon tai näyttöön USB-piuhalla, kun tähän mennessä tarjolla on ollut vain langattomia malleja. Langallisen tekniikan avulla hinta on saatu pudotettu 150 dollarista 99 dollariin.\nAktiivisiin LCD-sulkimiin perustuvat lasit vastaavat muilta ominaisuuksiltaan aiempia malleja. Lasien liitäntäkaapeli on kolmen metrin pituinen, mutta jos televisio on sitä kauempana, kaapelia voinee pidentää USB-jatkopaloilla. Lasit tukevat yli 65 erilaista laitetta, joihin kuuluu näyttöjä, kannettavia tietokoneita, televisioita ja videotykkejä.\nNvidian mukaan halvemmille laseille on ollut kysyntää 3D-tekniikasta kiinnostuneiden keskuudessa. Toisaalta voidaan kyseenalaistaa, kannattaako kalliin 3D-television tai muun järjestelmän yhteydessä pihistellä 50 dollarin verran ja saada epäkäytännöllisten lasien mukana vielä epäkäytännöllisempi piuha olohuoneen poikki.\nOhjaustekniikan ja pattereiden siirto pois laseista saattaa kuitenkin keventää massiivista rakennetta hieman.\nNebula ostaa Maxinetin\nKirjoittaja Manu Pitkänen @ 30.5.2011 14:02\nSuomalainen ICT-palveluyritys Nebula ostaa pääkaupunkiseudulla toimivan Maxisat Networksin omistaman Maxinetti-laajakaistaverkon. Maxinetti siirtyy osaksi Nebulan runkoverkkoa kesäkuussa.\nUutinen tulee varmasti iloisena yllätyksenä usealle Maxinetin nykyiselle asiakkaalle, sillä Nebula on luvannut nopeuttaa heidän ADSL-liittymiään. Kahden ja neljän megabitin liittymien omistajien yhteydet päivitetään kahdeksaan megabittiin ja kahdeksan megabitin liittymät vuorostaan 24 megan liittymiksi. Hintoihin ei Nebulan mukaan aiota kajota. Maxisat perustelee laajakaistaliiketoiminnan myymistä sillä, että yhtiö haluaa keskittyä jatkossa vain TV-palveluihin.\nNebula ja Maxisat kertoivat myös yritysten välisestä yhteistyöstä. Niiden on yhteistuumin tarkoitus tuoda markkinoille syksyn aikana teräväpiirtoteknologiaan pohjautuvia TV-palveluita. Tämän enempää aikataulusta tai palveluiden yksityiskohdista ei haluttu vielä kertoa.\nHammaslääkärit haluavat sensuroida tekijänoikeuden varjolla\nKirjoittaja Manu Pitkänen @ 28.5.2011 11:13\nArsTechnica-sivuston toimittaja Timothy B. Lee kohtasi mielenkiintoisen kaavakkeen käydessään tarkistuttamassa hampaitaan philadelphialaisella hammaslääkärillä.\nTavallisten potilaspapereiden täytön lisäksi häntä pyydettiin allekirjoittamaan kaavake, joka antaa hoitavalle lääkärille oikeuden sensuroida asiakkaansa julkisia kommentteja hänestä. Molemminpuolinen yksityisyyssopimuksen keskeinen sisältö on, että asiakkaan tulevaisuudessa kirjoittamien kommenttien tekijänoikeudet siirtyvät lääkärille, jos niiden aihe liittyy ko. lääkäriin tai hänen antamaan hoitoon. Sopimus pohjautuu lääkäreiden oikeuksia puolustavan Medical Justice -järjestön tekemään asiakirjaluonnokseen. Sopimuksen laillisuus on asetettu kyseenalaiseksi.\nVaikka hammaslääkäri ja Medical Justice muuta väittivätkin ArsTechnican toimittajalle, niin sopimuksen ensisijainen tarkoitus on estää epämiellyttävän julkisuuden leviäminen hampaita hoitaneesta lääkäristä. Tämä on mahdollista koska sopimuksen takaaman tekijänoikeuden perusteella lääkäri voi vaatia hänelle epämieluisten viestien poistamista jälkikäteen verkosta sakon uhalla. Lääkärit pelkäävät, että epämiellyttävän julkisuuden levitessä heidä asiakkaansa hakevat hoitoa paremmilta lääkäreiltä.\nGoogle vastasi PayPalin haasteeseen\nKirjoittaja Manu Pitkänen @ 28.5.2011 08:43\nHakukoneyhtiö Google julkaisi eilen Wallet-nimisen mobiilimaksujärjestelmän, jonka avulla kaupoissa asioivat asiakkaat voivat maksaa ostoksensa vilauttamalla puhelimiaan kaupan NFC-lukulaitteeseen. PayPal haastoi Googlen oikeuteen vielä samana päivänä, väittäen Googlen varastaneen sen liikesalaisuuksia. Google on antanut vastauksen PayPalin syytöksille.\nPayPalin haasteen mukaan Googlelle siirtyneet entiset paypalilaiset Osama Bedier ja Stephanie Tilenius ovat käyttäneet yhtiön liikesalaisuuksia apuna kehittäessään Googlen Wallet-palvelua. PayPalin näkemyksen mukaan Bedierin ja Tileniuksen työsopimukset estävät heitä siirtymästä Googlen työntekijöiksi.\nTechCrunch tiedusteli Googlelta vastausta PayPalin haasteeseen. Google ei ota kantaa haasteen yksityiskohtiin, vaan toteaa ajatusten ja tietotaidon siirtymisen yhtiöstä toiseen olevan aivan normaalia Piilaaksossa. Googlen mukaan työntekijät tekevät töitä siellä, missä heillä on parhaimmat mahdollisuudet. Vastauksessa ei puhuta sanallakaan liikesalaisuuksien käyttämisestä.\nHTML5 enää viimeistä silausta vaille valmis\nKirjoittaja Manu Pitkänen @ 28.5.2011 08:20\nW3C-konsortion kertoo tuoreessa tiedotteessaan, että sen kehittämä HTML5-standardi on päässyt niin sanottuu Last Call -kehitysvaiheeseen. Tieto tarkoittaa sitä, että standardin kehittäjien mielestä HTML5 on valmis, mutta ulkopuolisilta jäseniltä halutaan vielä kuulla kehitysideoita.\nStandardin etenemisestä Last Call -vaiheeseen äänestettiin viime viikon alussa, ja se päättyi maanantaina. Enemmistön mukaan HTML5 on valmis etenemään seuraavalle tasolle, mutta riitasointujakin kumpusi äänestäjien keskuudesta. Vastustajien mukaan HTML5 ei ole vielä tarpeeksi stabiili siirtymään viimeiseen vaiheseen, sillä spesifikaatioita oli muutettu jopa äänestyksen aikana.\nEnemmistön päätöksellä HTML5 on kuitenkin edennyt W3C:n jäsenien arvosteltavaksi. Epäkohdista ja muista huolista voi kertoa W3C:lle elokuun kolmanteen päivään saakka. Ellei standardiin jouduta tekemään suurempia muutoksia, niin HTML5 valmistuu näillä näkymin kolmen vuoden kulutta eli vuonna 2014. HTML5:n kehitys aloitettiin vuonna 2004.\nVaikka standardi ei olekaan valmis, niin kaikki nykyaikaiset selaimet tukevat HTML5:n määritteitä. HTML5:n ja HTML4:n eroista voi käydä lukemassa täältä.\nGooglen mobiilimaksuista ensimmäinen oikeusjuttu\nKirjoittaja Teemu Laitila @ 27.5.2011 17:33\nDigitaalisia maksupalveluja tarjoava PayPal haastoi Googlen oikeuteen liikesalaisuuksien väärinkäytöstä vain muutama tunti Goolen oman mobiilimaksupalvelun julkistamisen jälkeen. Vaikka oikeushaasteen ajankohdan kerrottiin olevan sattumaa, haaste liittyy tiukasti Googlen uuteen palveluun.\nPayPalin mukaan Google on hyödyntänyt PayPalin liikesalaisuuksia palvelunsa kehittämisessä, sillä kaksi palvelun johtohahmoista on entisiä PayPalin johtajia, jotka siirtyivät Googlen palvelukseen viimeisen vuoden sisään. Googlen maksupalvelun johtaja Osama Bedier siirtyi PayPalilta Googlelle tämän vuoden tammikuussa ja sähköisestä kaupasta vastaava johtaja Stephanie Tilenius siirtyi Googlen palvelukseen viime keväänä.\nKirjoittaja Teemu Laitila @ 27.5.2011 17:06\nSony kertoi kehittävänsä PlayStation 4:ää\nKirjoittaja Manu Pitkänen @ 27.5.2011 14:10\nSonyn talousjohtaja Masaru Kato on kertonut sijoittajapuhelussa, että yhtiö kehittää tällä hetkellä seuraajaa yhtiön nykyiselle PlayStation 3 -pelikonsolille. Vaikka looginen nimi tulevalle konsolille onkin PlayStation 4, niin Kato puhui vain "tulevaisuuden alustasta".\nKato joutui kertomaan suunnitelmista, kun eräs sijoittaja kysyi syytä kasvaneille tutkimus- ja kehityskustannuksille. Hän ei voinut vielä tässä vaiheessa kommentoida kehitteillä olevan pelikonsolin suunniteltua julkaisuajankohtaa tai teknisiä ominaisuuksia.\nVielä kolme kuukautta sitten Sonyn johtaja Kaz Hirai vakuutti, ettei "PS 4:stä" ole vielä edes keskusteltu yhtiön sisällä. Hänen mukaansa PS3 ei ole vielä edes puolivälissä kymmenvuotista elinkaartaan, joten sen seuraajasta on turha puhua. Suunnitelmat ovat ilmeisesti muuttuneet hyvinkin nopeasti.\nWessberg: Hyvitysmaksun keräysvelvollisuus pois Teostolta ja laajakaista verolle\nKirjoittaja Manu Pitkänen @ 27.5.2011 13:53\nYleisradion entinen toimitusjohtaja Arne Wessberg on jättänyt toimitushallituksen opetus- ja kulttuuriministeri Stefan Wallinille muistion, jossa esitetään vaihtoehtoisia malleja nykyiselle hyvitysmaksujärjestelmälle. Hyvitysmaksu on maksu, joka maksetaan tekijänoikeudenhaltijoille yksityisen kopionnin laillisuuden vuoksi.\nWessberg ehdottaa muistiossaan muutaman keskeisen uudistuksen, vaikka sen odotettiin olevan sisällöltään vieläkin radikaalimpi. Wessberg esittää ensinnäkin muutosta maksun tulouttamistapaan. Hän ehdottaa, että nykyisen televisio- ja radiorahaston käyttötarkoitusta laajennetaan ja sinne ohjataan yle-maksutulojen lisäksi taajuushuutokaupoista saadut tulot sekä laajakaistoista perittävä "hyvitysmaksu". Tämä tarkoittaisi (3 §) sitä, että maksun keräyksestä vastaisi Viestintävirasto Teoston sijaan.\nWessbergin ajatuksena siis on, että nykyinen laitesidonnainen järjestelmä lopetetaan ja maksua alettaisiin periä laajakaistaliittymistä. Muistion mukaan seitsemän euroa per laajakaistaliittymä (per vuosi) riittää samansuuruiseen summaan kuin mitä nykyisellä järjestelmällä saadaan kerättyä (12 miljoonaa euroa).\nKirjoittaja Teemu Laitila @ 26.5.2011 18:58\nInternet Explorerin keksikaappaus vaarantaa käyttäjätunnukset\nKirjoittaja Teemu Laitila @ 26.5.2011 17:39\nItalialainen tietoturvatutkija on löytänyt Microsoftin Internet Explorer -selaimesta tietoturva-aukon, jonka avulla hyökkääjä voi yrittää anastaa selaimen käyttäjän käyttäjätunnukset esimerkiksi Facebookiin tai muille sivustoille, kertoo uutistoimisto Reuters.\nTurva-aukon hyödyntäminen ei kuitenkaan ole erityisen helppoa, sillä käyttäjä pitää saada houkuteltua nettisivulle, jossa käyttäjän on vieläpä klikattava ja vedettävä mitä tahansa objektia edestakaisin hiiren avulla.\nHyökkäyksen onnistuessa hyökkääjä saa haltuunsa sivustojen kirjautumisessa käytetyt evästetiedostot, joita käyttämällä sivustoille voidaan kirjautua toisen henkilön tunnuksilla. Evästeet voidaan kuitenkin anastaa vain niiltä sivustoilta, joihin käyttäjä on kirjautunut hyökkäyksen tapahtumahetkellä.\nSkype ei toimi osalla käyttäjistä\nKirjoittaja Teemu Laitila @ 26.5.2011 17:06\nKäyttäjät ovat raportoineet ongelmista nettipuhelu- ja pikaviestinpalveluita tarjoavan Skypen kanssa. Osalla käyttäjistä asiakasohjelma kaatuu kokonaan käynnistyksen yhteydessä ja osa käyttäjistä ei kykene kirjautumaan palveluun. Skype on vahvistanut ongelmien olemassaolon ja yhtiö työstää korjausta ongelmaan. Ongelma ei kuitenkaan vaikuta kaikkiin käyttäjiin.\nSkype on jo julkaissut ongelmaan väliaikaisen ratkaisun teknisemmille käyttäjille. Ongelma korjaantuu poistamalla shared.xml-niminen tiedosto, johon tarkemmat ohjeet löytyvät Skypen sivuilta (englanniksi). Sivustolla on ohjeet Windows-, Mac OS - ja Linux-käyttäjille.\nYhtiö on luvannut yleisluontoisemman korjauksen kaikille käyttäjilleen piakkoin.\nElisa: Emme ota kantaa The Pirate Bayn toimintaan\nKirjoittaja Manu Pitkänen @ 26.5.2011 13:32\nTTVK jätti tänä aamuna Helsingin käräjäoikeuteen hakemuksen, jossa vaaditaan Elisaa estämään asiakkaidensa pääsy ruotsalaiseen tiedostonjakopalvelu The Pirate Bayhyn. Myös Elisa on julkaissut asiasta lehdistötiedotteen.\nAfterDawn lähestyi Elisaa tänään aamulla ja kysyi mitä ajatuksia TTVK:n jättämä hakemus yhtiön sisällä herättää. Elisa ei suostu ottamaan kantaa The Pirate Bayn toimintaan ja sen laillisuuteen, mutta kertoo vastustavansa laitonta sisällönjakelua. Elisalta kerrotaan, ettei jutulla ole ainakaan vielä vaikutusta heidän asiakkaisiin.\nGoogle ja Facebook varoittivat internetin liian tiukasta sääntelystä\nKirjoittaja Teemu Laitila @ 26.5.2011 13:11\nGooglen pääjohtaja Eric Schmidt ja Facebookin perustaja Mark Zuckerberg puhuivat G8-maiden johtajille eilen sähköisen viestinnän asioita käsittelevässä eG8-kokouksessa Ranskassa. Schmidt ja Zuckerberg ilmaisivat molemmat huolensa poliitikkojen innosta rajoittaa lakien voimalla uusia teknologioita, joiden todellista merkitystä ei edes vielä ymmärretä.\nMolemmat teknologiajättien johtajat kehottivat poliitikkoja olemaan varovaisia säätäessään Internetin käyttöä rajoittavia lakeja. Heidän mielestään liian tiukka mahdollisiin epäkohtiin puuttuminen rajoittaa nopeasti myös Internetin hyviä käyttötarkoituksia.\nPerinteisesti t-paidassa ja farkuissa esiintyneen Zuckerbergin mielestä Intenet on kokonaisuus, jonka luonteesta johtuen siitä ei voida vain poistaa epätoivottavia osia.\nEi ole mahdollista erottaa Internetistä vain niitä osia joista pitää ja asettaa lakeja kontrolloimaan niitä osia joista ei pidä.\nTeknologiamaailman edustajien vapaamieliset näkemykset erosivat jyrkästi Ranskan presidentin Nicolas Sarkozyn aiemmin esittämistä mielipiteistä. Sarkozy olisi valmis tiukentamaan Internetin sääntelyä reippaalla kädellä edistääkseen yritystoiminnan mahdollisuuksia verkossa.\nTTVK vaatii sulkua The Pirate Baylle\nKirjoittaja Manu Pitkänen @ 26.5.2011 10:50\nSuomalainen tekijänoikeusjärjestö TTVK (Tekijänoikeuden tiedotus- ja valvontakeskus ry) on tänään jättänyt Helsingin käräjäoikeudelle hakemuksen, jossa Internet-operaattori Elisaa vaaditaan estämään asiakkaidensa pääsyn ruotsalaiselle The Pirate Bay -tiedostonjakopalveluun.\nTTVK:n toiminnanjohtaja Antti Kotilaisen mukaan ”Pirate Bay on Suomessa poikkeuksellisen suosittu ja ylivoimaisesti käytetyin piraattimateriaalin lähde.” Hän sanoo sen olevan Suomen 27. suosituin sivusto ja että maailmalla se on suositumpi ainoastaan Ruotsissa, Serbiassa ja Kroatiassa. Elisan asiakkaita vaaditaan sulun taakse, koska palvelu on suosituin heidän keskuudessa.\nTTVK:n mukaan Elisan asiakkaat muodostavat noin 35 prosenttia suomalaisista TPB:n käyttäjistä. Soneran osuus on 25 ja DNA:n 22 prosenttia. Kotilainen haluaa selventää, että haaste ei kohdistu Elisaan yrityksenä tai liity sen toimintatapoihin. Haaste on jätetty siksi, ettei Elisa voi pelkästään TTVK:n toivomuksesta estää liikennettä sivustolle. Sulkuun vaaditaan oikeuden määräys.\nMikäli TTVK:n haaste menee läpi, niin järjestö aikoo hakea sulkuvelvoitetta myös muille operaattoreille.\nThe Pirate Bayn käyttäjä sai tuomion\nKirjoittaja Manu Pitkänen @ 26.5.2011 09:23\nTanskalainen tuomioistuin on hiljattain määrännyt The Pirate Bay -sivustolla elokuvaa jakaneen käyttäjän maksamaan vahingkorvauksia oikeudenomistajille. Tapaus on siinä mielessä erikoinen, että tällä kertaa haaste kohdistui palvelun käyttäjään, ei sen ylläpitäjiin.\nOikeus tuomitsi nimimerkki Icenfiren maksamaan yhteensä 150 000 kruunun eli 20 100 euroa vahingonkorvauksia ja oikeudenkäyntikuluja Anders Matthesenin vuonna 2009 ilmestyneen Sorte kuglar -komediaelokuvan screener-kopion levittämisestä. Käyttäjä ei ole ollut erityisen aktiivinen jäsen TPB:ssä.\nTanskalainen Antipiratgruppen-järjestö (nykyään RetttighedsAlliancens) pääsi Icenfiren jäljille IP-seurannan avulla. Poliisi teki käyttäjän kodissa tarkastuksen ja takavarikoi hänen tietokoneensa viime vuoden helmikuussa.\nRetttighedsAlliancensin asianajaja Maria Fredenslund on tyytyväinen tuomioon ja sanoo tapauksen olleen erittäin tärkeä ja vakava. Tämä siitäkin huolimatta, ettei Icenfirella ollut minkäänlaisia taloudellisia motiiveja kopion lisäämiseen The Pirate Bay -sivustolle. Fredenslund myönsi itsekin, että käyttäjä oli tehnyt sen todennäköisesti vain huvikseen.\nFacebook avuksi Spotifyn maailmanvalloitukseen\nKirjoittaja Teemu Laitila @ 26.5.2011 09:09\nSpotify ja Facebook suunnittelevat yhteistyötä, joka myötä Spotifyn musiikkia voisi kuunnella Facebookin kautta yhdessä kavereiden kanssa. Asiasta kertovan talouslehti Forbesin mukaan yhteistyö saatetaan julkistaa jo kahden viikon päästä. Facebook ei kuitenkaan ole Spotifylle vapaalippu himotuille amerikan markkinoille, vaan palvelu on tulossa käyttöön vain siellä missä Spotify jo toimii.\nForbes pitää Facebookin ja Spotifyn yhteistyötä uusimpana merkkinä Facebookin halusta laajentaa toimintaansa pelkästä sosiaalisesta verkostosta myös mediapalveluiden keskittymäksi. Aiemmin Facebook on muun muassa kertonut sivuston kautta tapahtuvista elokuvavuokrauksista.\nVaikka Forbesin tietojen mukaan sopimuksessa ei liikukaan rahaa kumpaankaan suuntaan, sopimus hyödyttää myös Spotifya, joka saa helposti miljoonia lisäkäyttäjiä, joita yrittää houkutella palvelun maksullisten ominaisuuksien pariin.\nEnnen maailmanlaajuista läpilyöntiään Spotify tarvitsee vielä lisensointisopimuksen levy-yhtiöiden kanssa, jotka ovat tähän mennessä suhtautuneet epäilleen Spotifyn pitkän tähtäimen kannattavuuteen.\nYoutube tarjoilee jo kolme miljardia videota päivittäin\nKirjoittaja Teemu Laitila @ 25.5.2011 17:44\nMuutamassa vuodessa lähes monopoliasemaan noussut videopalvelu Youtube juhlii tänään kuudensia syntymäpäiviään. Youtube perustettiin vuonna 2005 ja vuoden toiminnan jälkeen se myytiin nykyiselle omistajalleen Googlelle. Juhlan kunniaksi Google on listannut muutamia mielenkiintoisia tilastotietoja palveluun liittyen.\nYoutube alkoi kasvattaa suosiotaan heti perustamisestaan lähtien ja kasvu on ollut tasaisen varmaa koko sen olemassaolon ajan. Youtube kertoo, että palvelu on juuri saavuttanut ällistyttävät kolme miljardia päivittäistä videonäyttöä, mikä tarkoittaa 50 prosentin kasvua viimeisen 12 kuukauden aikana.\n3D-pelaamista huhutaan myös Xbox 360:lle\nKirjoittaja Teemu Laitila @ 25.5.2011 16:13\nMicrosoftin väitetään olevan aikeissa tuoda Xbox 360:lle tuki stereoskooppista 3D:tä hyödyntäville peleille. Asiasta uutisoivan Eurogamer-sivuston nimettömänä pysyttelevän lähteen mukaan julkistusta voidaan odottaa pelialan E3-tapahtumassa kesäkuun alkupuolella. Sonyn PlayStation 3 sai tuen 3D-peleille jo viime syksynä.\nToteutustavaksi on tulossa Sonynkin käyttämä 1280x1470 pikselin näyttömuisti, josta kummallekin silmälle näytetään omat kuvansa vuorotellen 720p-resoluutiolla. Eurogamerille puhunut asiasta tietävä lähde kertoo, että tehojen puute ei ole ongelma.\nXbox 360 ei pelkästään kykene näyttämään stereoskooppista 3D-kuvaa, se tekee sen jopa PlayStation 3:sta paremmin, jos käytössä on uudempi HDMI-liitännällä varustettu malli.\nMicrosoft kommentoi Xbox 360:n 3D-tukea jo viime vuonna. Yhtiön mukaan nykyinen konsoli tukee 3D-kuvaa jo tekniikan tasolla ja 3D-tuen odotetaankin hoituvan pelkällä järjestelmäpäivityksellä. Microsoftilla ei omien sanojensa mukaan ole ollut tähän mennessä kiirettä vielä melko pienille 3D-pelien markkinoille, sillä toisin kuin Sonylla, yhtiön ei tarvi myydä televisioita samalla.\nPyyhepäivä - AfterDawn jakaa pyyhkeitä käyttäjilleen\nKirjoittaja Jari Ketola @ 25.5.2011 15:24\nTänään vietettävän pyyhepäivän kunniaksi AfterDawn jakaa pyyhkeitä käyttäjilleen.\nKirjoita kommentti uutiseen, tykkää tai tweettaa - kaikkien osallistuneiden kesken arvotaan AfterDawn pyyhkeitä. Jos liität mukaan kuvan itsestäsi pyyhepäivän hengessä, voittomahdollisuutesi nousevat neljäkymmentäkaksikertaisiksi.\nHurt Locker -julkaisijan piratismihaaste rikkoo ennätyksiä\nKirjoittaja Teemu Laitila @ 25.5.2011 12:10\nOscar-pystejäkin voittaneen, mutta suurelle yleisölle tuntemattomammaksi jääneen Hurt Locker -elokuvan julkaisijayhtiö Voltage Pictures on haastanut oikeuteen 24 583 henkilöä epäiltynä elokuvan luvattomasta jakelusta. Oikeuteen haastettujen lukumäärä ylittää parin viikon takaisen The Expendables -elokuvaan liittyvän haaste-ennätyksen.\nMassivista oikeushaastetta ajaa tälläkin kertaa pahamaineinen U.S. Copyright Group, joka viime vuonna aloitti piraattiepäiltyjen uhkailun maksa-tai-muuten-tyyppisillä kirjeillä. Asiasta uutisoivan TorrentFreakin tietojen mukaan osa Internet-operaattoreista on jo suostunut yhteistyöhön IP-osoitteiden liittämisessä henkilöihin.\nVerizon on luvannut kaivella esille 100 osoitetta kuukaudessa ja Charter tarjoaa 150 osoitetta kuukaudessa. Comcast ei ole ainakaan vielä taipunut asiakkaidensa tietojen paljastukseen. Nykyisellä tahdilla kaikkien syytettyjen tietojen saamiseen kuluu joitakin vuosia.\nEuroopan komissiolta ehdotus tekijänoikeuslainsäädännön uudistamiseksi\nKirjoittaja Manu Pitkänen @ 25.5.2011 11:59\nEuroopan komissio on esittänyt laki- ja toimintaehdotuksen, jonka tarkoituksena on ohjeistaa jäsenvaltioita tekijänoikeuslainsäädännön uudistamisessa ja yhtenäistää niiden lainsäädäntöjä. Ehdotuksessa otetaan kantaa muiden muassa orpojen teosten ongelmaan ja piratismin kitkemiseen.\nEhdotuksen päätavoite on saada jäsenvaltioita yhtenäistämään niiden tekijänoikeuslainsäädäntöjä, jotta innovointi ja sisämarkkinat voisivat toimia aiempaa vaivattomammin. EU:hun halutaan esimerkiksi yksinkertaisemmat lait sisällön lisensiointiin ja koko EU:n kattavien verkkopalveluiden perustamiseen. Komissio haluaisi EU:n kattavien patenttien hakuun lisää tehokkuutta ja patenttiriitojen käsittelyn siirtyvän perustettavalle EU:n patenttituomioistuimelle.\nKomissio otti ehdotuksessa kantaa erityisesti digitaalisia kirjastoja vaivaavaan orpojen teosten ongelmaan. Tällä hetkellä kirjastoissa makaa useita hyllymetrejä teoksia, joiden tekijää ei tunneta tai häneen/heihin on mahdotonta ottaa yhteyttä. Pelkästään British Museumista tällaisia teoksia löytyy 150 miljoonaa kappaletta. Koska tekijältä ei saada lupaa, niin teoksia ei voida julkaista digitaalisessa muodossa. Komissio on nyt määritellyt raamit, joiden puitteissa orpoja teoksia voidaan julkaista verkossa.\nMozilla ei tue Googlen WebP-kuvaformaattia\nKirjoittaja Teemu Laitila @ 25.5.2011 10:42\nMozilla ei aio tuoda Firefox-selaimeen tukea Googlen kehittelemälle WebP-formaatille, jolla Google kaavailee korvaavansa nykyisen JPEG-formaatin. Googlen mukaan WebP parantaa kuvien pakkaustehokkuutta keskimäärin noin 39 prosenttia ja sen lisäksi kuvissa on mahdollista käyttää vaihtelevaa pakkaustehokkuutta ja progressiivista latausta.\nVaikka WebP on joiltain osin nykyistä JPEG-standardia parempi, myös puutteita löytyy ja Mozillan mukaan WebP-standardin käyttööntotto ei ole järkevää sen nykyisessä muodossa. Mozilla on ilmoittanut kuitenkin olevansa valmis harkitsemaan asiaa uudelleen, jos tilanne muuttuu.\nMozillan Jeff Muizelaar selittää blogiviestissään yhtiön näkemystä WebP:n nykyisistä teknisistä puutteista. Muizelaar näkee WebP:n ongelmana esimerkiksi kokonaan puuttuvan tuen metadatalle ja väriprofiileille. Puutteiden lisäksi WebP ei ainakaan vielä tarjoa mitään merkittävää uudistusta nykyiseen JPEG-standardiin, kuten tukea Alpa-kanavalle eli läpinäkyvyydelle kuvissa.\nUusien kuvaformaattien tuen lisääminen selaimeen ei WebP:n avoimuudesta huolimatta ole täysin läpihuutojuttu, sillä sisäänrakennettu tuki aiheuttaa koodiin aina ylimääräistä painolastia, vaikka tekniikka ei ikinä yleistyisikään laajempaan käyttöön.\nApple puolustaa kehittäjiä patenttipeikolta\nKirjoittaja Teemu Laitila @ 24.5.2011 16:39\nApple on odotetusti asettunut puolustamaan sovelluskehittäjiä, joita Lodsys-niminen yhtiö syytää patenttiensa loukkaamisesta. Lodsys lähetti muutama viikko sitten kouralliselle iOS-sovelluskehittäjiä kirjeen, jonka mukaan näiden ohjelmissa käytetty sovelluksen sisällä tapahtuvaa maksullista päivitystä tarjoava ominaisuus loukkaa Lodsysin patenttia.\nKirjeet ovat herättäneet hämmennystä kehittäjien keskuudessa, sillä päivitysominaisuus on sisäänrakennetu Applen tarjoamiin kehitystyökaluihin. Vaikka sovelluskehittäjillä ei ole ollut valinnanvaraa käytetyn päivitysmekanismin suhteen, silti Lodsys ei ole ilmeisesti lähettänyt kirjettä suoraan Applelle. Patenttipeikoksikin kutsutun yrityksen tarkoituksena oli ilmeisesti kokeilla kepillä jäätä pienempien vastustajien kanssa.\nApple on lähettänyt Lodsysille avoimen kirjeen, jossa kiistetään kehittäjien vastuu päivitysominaisuuden käytöstä. Kirjeen mukaan Apple on jo aiemmin lisensoinut Lodsysilta kyseisen tekniikan ja Applella sekä sen yhteistyökumppaneilla eli sovelluskehittäjillä on oikeus käyttää Lodsysin tekniikkaa.\nRanska painosti Saksan poliisia takavarikoimaan piraattipuolueen palvelimet\nKirjoittaja Manu Pitkänen @ 24.5.2011 13:38\nSaksan poliisivoimat ovat takavarikoineet Saksan Piraattipuolueen (Piraten Partei) palvelimet ranskalaisten viranomaisten pyynnöstä. Puolueen ei kuitenkaan epäillä sotkeutuneen laittomaan toimintaan.\nRanskalaisten mukaan puolueen käyttämää reaaliaikaista Piratenpad-kirjoitusalustaa on käytetty palveluestohyökkäyksen suunnitteluun, mikä kohdistuisi ranskalaista energiayhtiötä vastaan. Kyseistä kirjoitusalustaa voi käyttää kuka tahansa. Puolueen ei epäillä osallistuneen suunnitteluun tai mihinkään muuhun laittomaan toimintaan.\nPalvelimien sulkeminen oli kuitenkin kova isku puolueelle, joka kampanjoi käynnissä olleissa Bremenin osavaltiovaaleissa. Poliisin ratsia aiheutti huomattavia katkoja piraattien verkkosivuihin ja -palveluihin.\nSuomen Piraattipuolueen varapuheenjohtaja Ahto Apajalahden mukaan tapaus osoittaa "millaisiin valtaviin ongelmiin törmätään, kun palvelujen ylläpitäjiä vaaditaan vastuuseen palvelun käyttäjien tekemisistä. Puolueen palvelinten sulkeminen kesken vaalikampanjan näin vähäpätöisin perustein on demokratian halventamista."\nBon Iverin uusin levy torrent-levitykseen iTunesin kautta\nKirjoittaja Teemu Laitila @ 24.5.2011 12:20\nApplen iTunes-kauppa myi amerikkalaisen Bon Iver-yhtyeen uutuuslevyä ainakin muutamien tuntien ajan kuukauden verran ennen levyn varsinaista julkaisupäivää, uutisoi Rolling Stone. Ilmeisesti tarkoituksena oli laittaa levyltä myyntiin pelkkä sinkkulohkaisu, mutta tarkemmin tuntemattomasta syystä myyntiin päätyi koko levy.\nApple korjasi virheensä vikkelästi, mutta kuten kokemus on opettanut, kerran nettiin livahtanutta tietoa ei enää saa takaisin ja muutamien levyn ostaneiden kautta tuotos päätyi jakeluun internetin vertaisverkkopalveluihin.\nLevynsä ennenaikaisesti julkisuuteen saanut bändi ja levy-yhtiö sekä Apple ovat kieltäytyneet kommentoimasta asiaa. Huolimatta Applen sopimusrikkomuksesta, bändillä tuskin on suuria vaateita levyn vuotajille, sillä mikäpä olisi parempaa julkisuutta kuin tulla noteeratuksi useissa uutisvälineissä.\niTunes on lipsautellut musiikkia ulos etukäteen aiemminkin, kun Norjan iTunes julkaisi Kelly Clarksonin All i Ever Wanted -albumin kuukausi ennen julkaisua.\nSony: PSN-murrosta ainakin 122 miljoonan euron lasku\nKirjoittaja Kaarlo Räihä @ 23.5.2011 19:18\nSonyn PSN-verkkopalvelun huono tietoturva on tuomassa yritykselle suuren laskun, sillä tänään ilmoitettujen numeroiden valossa PSN-tietomurto maksaa yritykselle 14 miljardia jeniä eli noin 122 miljoonaa euroa tämän tilikauden aikana.\nSony ei tarkentanut miten 14 miljardin jenin loppusummaan päädyttiin, mutta suuren luvun perusteella mm. uuden paremmalla tietoturvalla varustetun verkkopalvelun rakentaminen, hyvitysten tarjoaminen ja ulkoisen avun palkkaaminen ei ole halpaa lystiä.\nPSN-verkkopalvelun tuomat kustannukset eivät ole kuitenkaan Sonyn suurin murhe tällä tilikaudella, vaan Japanin maanjäristys ja sen aiheuttamat jälkiseuraamukset maksavat Sonylle Japanissa ainakin 39 miljardia jeniä eli noin 340 miljoonaa euroa.\nSony ajoi Qriocity- ja PlayStation Network -palvelut alas viime kuussa, kun yritys havaitsi tunkeutujien päässeen käsiksi sen palvelimiin. Sony ei ole vielä palauttanut kaikki PSN-verkkopalvelun toimintoja linjoille, mutta aiempien lausuntojen perusteella palvelun pitäisi olla täydessä iskussa tämän kuun loppuun mennessä.\nGooglen pomo: ennakkosensuuri ei tee hyvää sananvapaudelle\nKirjoittaja Teemu Laitila @ 23.5.2011 15:30\nEnglannissa vieraillut Googlen toimitusjohtaja Eric Schmidt varoitti englantilaisia ottamasta ennakkosensuuria käyttöön osana piratismin vastaista taistelua, kertoo sanomalehti Guardian. Englannin hallitus on suunnitellut lakia, joka pakottaisi Internet-operaattorit estämään pääsyn tunnetuille piraattisivustoille, kuten The Pirate Bayhin. Googlen toimitusjohtajan mukaan ennakkosensuuri asettaisi vaarallisen ennakkotapauksen.\nSchmidtin mukaan Google ei tulisi kotimaassaan Yhdysvalloissa taipumaan ennakkosensurointiin, vaan yhtiö kieltäytyisi yhteistyöstä vaikka laki olisi presidentin allekirjoittama. Schmidt saattaa joutua todistamaan sanansa hyvinkin pian, jos kongressille ehdotettu laki ulkomaisten piraattisivustojen sensuroinnista menee läpi.\nGooglen pomo näkee Internetin nimipalvelinten (DNS) kautta tapahtuvan sensuroinnin liian yksinkertaisena ratkaisuna pohjimmiltaan hyvin monimutkaiseen ongelmaan. Lisäksi DNS-palvelinten sensurointi asettaisi Schmidtin mukaan vaarallisen ennakkotapauksen, jonka perusteella sananvapauden rajoittamisen kynnys saattaa madaltua muissakin maissa.\nSonyn levy-yhtiö tietomurron kohteena\nKirjoittaja Teemu Laitila @ 23.5.2011 14:36\nSonyn PlayStation Network -palvelun murtautumisesta alkanut painajainen saa jatkoa, kun Sonyn omistaman levy-yhtiön Sony BMG:n kreikan osaston sivut murrettiin ja yli 8000 sivustolle rekisteröityneen käyttäjän tiedot julkaistiin netissä.\nTiedot sisältävät käyttäjätunnukset, oikean nimen sekä sähköpostiosoitteen. Hakkerit kertoivat saaneensa haltuunsa myös salasanat ja puhelinnumerot, mutta niitä ei ole ainakaan toistaiseksi julkaistu.\nAsiasta raportoivan tietoturvayhtiö Sophoksen mukaan palvelimet murtuivat niin kutsutulla SQL Injection -hyökkäyksellä, joka toteutettiin ilmeisesti valmista työkalua käyttäen. Automaattisesti turva-aukkoja etsivän työkalun käyttö viittaa vähemmän ammattimaiseen hyökkääjään, eli viimeaikaiset tapahtumat ovat tehneet Sonysta yleisen kohteen kaikille verkkorikollisen aluille.\nSophos epäileekin, että nyt nähty hyökkäys tuskin on viimeinen laatuaan, ottaen huomioon Sonyn imperiumin koon ja sen lukemattomat eri palveluihin liittyvät internetpalvelimet.\nBBC HD:n 1080i<->1080p -vaihdokset aiheuttavat ongelmia televisioille\nKirjoittaja Kaarlo Räihä @ 23.5.2011 13:24\nAntenniverkossa tapahtuvien teräväpiirtolähetyksien katselu ei ole sujunut kaikkialla aivan odotusten mukaisesti, ja nyt ongelmia on havaittu Britanniassa, jossa BBC HD -kanavan 1080i<->1080p -vaihdokset tuntuvat aiheuttavan ongelmia digitelevisioille.\nBBC HD -kanava aloitti 1080p-materiaalin välittämisen kuluttajille maaliskuussa, mutta koska kaikkea videosisältöä ei ole kuvattu tässä formaatissa, vaihdetaan lähetykset välillä lomitettuun 1080i-muotoon. Tämä kahden formaatin välillä vaihtaminen ei kuitenkaan suju ongelmitta tietyissä vastaanottimissa, ja kuluttajat eivät luonnollisesti ole tyytyväisiä tilanteeseen.\nOngelmia on mm. Sonyn tiettyjen Bravia-televisioiden kanssa, jotka voivat hukata äänet hetkeksi 1080i<->1080p -vaihdoksen yhteydessä. Sony testaa parhaillaan uutta ohjelmistopäivitystä, jonka pitäisi korjata nämä ongelmat. Ongelman korjaaminen ei kuitenkaan ole aivan yksinkertaista, koska Sonyn pitää testata muutoksen toimivuutta myös muissa maissa, jotta uusi päivitys ei aiheuta ongelmia Britannian ulkopuolella.\nGooglen elokuvavuokraus ei toimi rootatuilla Android-laitteilla\nKirjoittaja Teemu Laitila @ 23.5.2011 12:22\nGooglen uusi Android Marketin kautta tarjottava elokuvavuokrauspalvelu ei toimi Android-laitteilla, joihin käyttäjä on omin avuin hankkinut pääkäyttäjän oikeudet. Niin kutsuttu roottaus mahdollistaa puhelimen täysipainoisemman hallinnan ja puhelimeen voi asentaa normaalia laajempia käyttöoikeuksia vaativia sovelluksia. Syynä muokattujen laitteiden estoon on niiden mahdollistama kopiosuojatun sisällön tallentaminen.\nVaikka Android-marketin elokuvavuokraus ei ole vielä suomalaisten ulottuvilla ja päätelaitetuki on muutenkin rajallinen, on muokattujen laitteiden käytön esto huolestuttava kehityssuunta. Tähän mennessä Google ei ole juuri pyrkinyt rajoittamaan käyttöjärjestelmän muokkausta käyttäjäyhteisöjen toimesta, mutta tilanne saattaa muuttua kun erilaiset mediasisältöjä jakelevat palvelut muuttuvat kiinteämmäksi osaksi Androidia.\nGoogle on sisältöjen osalta mediayhtiöiden ja oikeuksienomistajien saneleman politiikan armoilla, jos yhtiö haluaa kilpailla kolmansien osapuolten tarjoamien video- ja musiikkipalveluiden kanssa. Toisaalta Android-kehittäjäyhteisön neuvokkuus tuottanee tulevaisuudessa ratkaisun niille käyttäjille, jotka suosivat puhelimessaan epävirallisia käyttöjärjestelmäversioita.\nViranomaiset kaappasivat jälleen domainnimiä\nKirjoittaja Kaarlo Räihä @ 23.5.2011 11:46\nYhdysvalloissa viranomaiset ovat jälleen tehneet iskun tekijänoikeuksia loukkaavia nettisivuja vastaan, ja tällä kertaa domainnimensä menettivät useat tuoteväärennöksiä kaupanneet palvelut ja videopalvelut.\nVideosivustojen osalta mm. Re1ease.net- ja Watchnewfilms.com-osoitteet johtavat nyt viranomaisten ilmoitussivulle.\nViranomaisten kaappaamat domainnimet eivät kuitenkaan haittaa kaikkien sivustojen toimintaa, sillä TorrentFreakin mukaan Re1ease.netin toiminta jatkuu Scrrls.net-osoitteessa. Re1ease.netin ylläpitäjän mukaan domainnimen viemisestä ei varoitettu millään tavalla, joten sivustojen on vaikea puolustautua tällaisia iskuja vastaan.\nRe1ease.net ei monien muiden videosivustojen tavoin säilö videoita omille palvelimille, vaan se listaa esim. Megavideo.com-sivustolta löytyviä videoita. Re1ease.net ei myöskään ole suosituin tällainen palvelu, sillä se keräsi päivittäin noin 10 000 vierailijaa.\nToiminnasta vastuussa ovat maahanmuutto- ja tullilainvalvontavirasto eli Immigration and Customs Enforcement (ICE) sekä oikeusministeriö eli Department of Justice (DOJ). Domainien vieminen on osa Operation In Our Sites -projektia, ja kyseessä oli neljäs kerta, kun useat sivustot menettävät samalla kertaa domainnimiään.\nMozillan nopea julkaisusykli tuotti jo Firefox 5 betan\nKirjoittaja Teemu Laitila @ 23.5.2011 11:28\nSaatuaan ulos pitkään työstetyn Firefox 4 -version, Mozilla ilmoitti siirtyvänsä jo Googlen Chromesta tuttuun nopeampaan julkaisusykliin, jossa uusia versioita pukataan ulos useammin ja versionumerot kasvavat vauhdikkaammin. Nyt nopeutettu julkaisutahti on tuottanut ensimmäisen laajempaan käyttöön tarkoitetun version.\nVerrattuna edelliseen seuraavaan täyteen numeroon siirtyvään versioon, Firefox 5 betan uusien ominaisuuksien lista saattaa vaikuttaa lyhyeltä. Tarkoituksena onkin toimittaa uudet ominaisuudet ja korjauspäivitykset käyttäjille nopeammin ja pienemmissä erissä.\nXbox Live sai maksuvaihtoehdoksi PayPalin\nKirjoittaja Teemu Laitila @ 22.5.2011 16:19\nMicrosoft on lisännyt Xbox 360 -konsolin käyttäjille mahdollisuuden maksaa peleistä ja muista ostoksista PayPalin avulla Xbox Live -palvelussa. PayPal tuo käyttäjille lisää valinnanvaraa sekä luo samalla uuden turvallisuuskerroksen verrattuna luottokorttinumeron syöttämiseen.\nAsiasta uutisoiva All Things Digital -sivusto ei tavoittanut Sonya vastaamaan kysymykseen onko PayPal tulossa maksuvaihtoehdoksi myös PlayStation-käyttäjille. PayPal-palvelun käyttöönotto saattaisi olla Sonyn kannalta hyvä vaihtoehto, sillä Sonyn äskettäisestä tietovuodosta johtuen useat käyttäjät ovat kertoneet harkitsevansa tarkkaan mihin luottokorttinsa numeroa kannattaa jakaa.\nHuolimatta selkeästä turvallisuusaspektista, Microsoft tai PayPal eivät viitanneet tietoturvaan yhteistyöstä kertovassa tiedotteessa. Vaikka PayPal tulee saataville yli 20 maassa, Suomi ei kuitenkaan ole tällä hetkellä tuettujen listalla. PayPal ei ole toistaiseksi vastannut tiedusteluihimme rajoituksen syistä.\nNintendo omistaa 3DS-konsolisi ja kaikki sen sisällöt\nKirjoittaja Teemu Laitila @ 21.5.2011 13:08\nNintendo on monien käyttäjien huomaamatta tiukentanut alkuvuodesta julkaistun Nintendo 3DS:n käyttäjäsopimuksen ehtoja huomattavasti verrattuna yhtiön aikaisempiin käsikonsoleihin. Avoimen lähdekoodin puolestapuhuja Free Sofware Foundation paneutui Nintendo 3DS:n käyttöehtoihin, joista paljastui suuria muutoksia käyttäjien yksityisyydensuojaan sekä Nintendon oikeuksiin laitteen avulla tuotettujen sisältöjen osalta.\nKäyttöehdoissa yksityisyyden suojasta kertoviin kohtiin on tullut vain yksi, mutta sitäkin tärkeämpi lisäys verrattuna Nintendo DSi:n sopimukseen. 3DS:n käyttöehdot hyväksymällä käyttäjä antaa Nintendolle oikeuden kerätä halutessaan tietoja, joiden perusteella käyttäjä voidaan tunnistaa. Sopimuksen mukaan tietoja voidaan käyttää estämään laitteella tapahtuvat mahdolliset laittomat tai loukkaavat toimet tai niitä voidaan käyttää Nintendon etujen turvaamiseen tai asiakkaiden etujen turvaamiseen.\nNintendon oikeuksista laitteeseen kertovaa sopimuskohtaa on myös laajennettu DSi:hin verrattuna. DSi:n sopimusehdoissa kielletään perinteisesti laittomiin tarkoituksiin käyttäminen tai muu toisia henkilöitä tai yrityksiä vahingoittava toiminta.\nKirjoittaja Manu Pitkänen @ 21.5.2011 12:01\nGooglen WebM-teknologiaan ja VP8-kodekkiin perustuva WebP-kuvaformaatti on saanut reippaasti kuvanlaatua parantavia uudistuksia. Tarkoituksena on kehittää kuvaformaatti, joka pakkaa tiedostot aiempaa pienempään tilaan ilman kuvanlaadun olennaista heikkenemistä.\nKuvien purkutekniikkaa on parannettu uusilla algoritmeilla, jotka vähentävät reunojen pikselöitymistä kun kuvaa suurennetaan. Kuvien selaamisen helpottamiseksi käyttäjän ei enää tarvitse odottaa koko kuvan latautumista, vaan hän voi tarkistella kuvaa sitä mukaan kun se latautuu koneelle.\nPakkausalgoritmeihinkin on tehty olennaisia parannuksia. Käyttöönotettu tekniikka mahdollistaa kuvan eri osien pakkaamisen eri tehokkuuksilla. Kuvan yksinkertaisimmat kohteet voidaan pakata voimakkaasti, mutta haastavimpiin kohteisiin käytetään löyhempää pakkausta yksityiskohtien säilyttämiseksi. Samassa kuvassa voidaan käyttää korkeintaan neljää eri pakkaustehokkuutta.\nSeuraavaksi WebP:n kehityksessä keskitytään alfa-kanavan käyttöönottoon, mikä mahdollistaa läpinäkyvyyden kuvissa.\nApplen musiikkipalvelu nytkähti eteenpäin - julkaisu kesäkuussa?\nKirjoittaja Teemu Laitila @ 20.5.2011 19:57\nRaporttien mukaan Applen suunnittelema musiikin suoratoistoa tarjoava palvelu on ottanut tällä viikolla useita isoja askelia eteenpäin. Keskiviikkona Applen kerrottiin solmineen tarvittavat lisensointisopimukset EMI:n ja Warner Musicin kanssa ja perjantain kuluessa sopimus valmistui myös Sony Musicin kanssa.\nTähän mennessä Applella on taskussaan kolme neljästä suurimmasta levy-yhtiöstä. Bloombergin lähteiden mukaan Apple on kuitenkin jo lähellä sopimuksen solmimista myös maailman suurimman levy-yhtiön Universal Musicin kanssa.\nJulkistuksensa yhteydessä Applen musiikkipalvelu tulee olemaan vasta kolmas ison yhtiön palvelu, joka tarjoaa musiikin suoratoistoa mobiililaitteisiin. Google ja Amazon ehtivät molemmat julkistaa omat vastaavat palvelunsa jo kevään aikana. Kumpikaan Applen kilpailijoista ei kuitenkaan onnistunut pääsemään levy-yhtiöiden kanssa sopuun musiikin lisensoinnista, mikä pakotti molemmat yhtiöt karsimaan palveluidensa toimintoja.\nSony jälleen hakkeroinnin kohteena\nKirjoittaja Manu Pitkänen @ 20.5.2011 18:16\nTietoturvayritys F-Securen mukaan Sonyn thainkielisiä verkkosivuja pyörittäneeseen palvelimeen on murtauduttu ja sitä on hyödynnetty tiedonkalastelusivun hostaamisessa.\nViihdejätti Sony on joutunut viime aikoina kovaan käsittelyyn, sillä sen PlayStation Network -palvelusta varastettiin useita miljoonia salasanoja ja käyttäjien luottokorttitietoja. Lisäksi Anonymous-ryhmä on aiemmin tehnyt palvelunestohyökkäyksiä yhtiön verkkosivuja vastaan. Tapauksilla ei kuitenkaan ole ilmeisesti yhteyttä toisiinsa.\nOsoitteessa hdworld.sony.co.th sijainnut tiedonkalastelusivu oli naamioitu italialaiseksi luottokorttiyritykseksi. F-Secure on ollut asian tiimoilta yhteydessä Sonyyn ja sivulle pääsy on estetty. Tämänkertainen murto ei ole kovin vakava, mutta se antaa Sonylle kovan muistutuksen tietoturvan tärkeydestä.\nKirjoittaja Manu Pitkänen @ 20.5.2011 17:59\nKirjoittaja Kaarlo Räihä @ 20.5.2011 10:37\nSharp esitteli 16 kertaa Full HD:ta tarkemman LCD-paneelin\nKirjoittaja Panu Roivas @ 19.5.2011 19:31\nJapanissa kehitetään NHK:n toimesta nykyisen HDTV:n seuraajaa, Super Hi-Visionia, mutta sen huimaan 7680x4320-resoluutioon ei ole tätä ennen ollut olemassa näyttöä. Nyt Japanilainen Sharp on esitellyt SID-messuilla ensimmäistä prototyyppiä 85-tuumaisesta näytöstä joka kykenee Super Hi-Visionin resoluutioon, joka on 16 kertaa tarkempi kuin Full HD.\nSharpin prototyypissä on 103 pikseliä tuumalla (yhteensä 33 megapikseliä), mikä on kohtuullinen parannus esimerkiksi 60 tuuman Full HD -paneelista jossa pikseleitä tuumalle mahtuu 36. Sharp kertoo 10-bittisen paneelin kirkkaudeksi 300 cd/m^2 ja virkistystaajuudeksi 60 Hz.\nValitettavasti aivan lähiaikoina paneeli ei ole tulossa markkinoille, sillä NHK odottaa Super Hi-Vision -tason lähetysten alkavan vasta 2020.\nRippaus haluttaisiin laillistaa Britanniassa\nKirjoittaja Manu Pitkänen @ 19.5.2011 13:52\nBritanniassa on ollut jo jonkin aikaa käynnissä nykyisen tekijänoikeuslain uudistamishanke. Tarvittavia uudistuksia tutki professori Ian Hargreavesin johtama työryhmä, jonka työ on nyt tullut valmiiksi. Valmistuneen raportin mukaan lakiin on tehtävä järeitä muutoksia, jotta Britannia pystyisi kilpailemaan media-alalla suurempia talouksia vastaan.\nPääministerille annetun selvityksen mukaan esimerkiksi nykyinen CD-, DVD- ja Blu-ray-levyjen rippauksen kieltävä laki pitää kumota. Hargreavesin mielestä nykyaikana kuluttajilla tulee olla mahdollisuus varmuuskopioida ostamansa musiikki tietokoneille tai kopioida sisältöä kannettaville medialaitteille. Rippaamisen laillistaminen parantaisi professorin näkemyksen mukaan paitsi innovointia, niin yhtä lailla Britannian taloutta. Britanniassa rippauksen vuoksi kukaan ei ole joutunut käräjille, mutta professorin mielestä on periaatteellisesti tärkeää, että laki on nykyaikainen.\nRaportissa halutaan myös kevennyksiä lakeihin, jotka liittyvät johdannaisteosten luomiseen. Esimerkiksi YouTubessa on valtava määrä parodiavideoita tai mashupeja, joiden kriminalisointiin ei ole raportin mukaan mitään syytä. Tulevan TO-lain toivotaan kannustavan ihmisiä johdannaisteosten luontiin.\nEU on tiukentamassa paikkatietojen keräämiseen liittyvää lainsäädäntöä\nKirjoittaja Kaarlo Räihä @ 19.5.2011 12:39\nVilkkaana käynyt keskustelu puhelimien ja operaattoreiden keräämistä paikkatiedoista on tuomassa muutoksia EU-alueen säädöksiin, sillä eilen EU:n tietosuojatyöryhmän julkaiseman ehdotuksen perusteella paikkatietojen keräämiseen liittyviä asioita aiotaan uudistaa suurella kädellä.\nEnsimmäisen suuri muutos liittyy tietojen keräämiseen, ja ehdotuksen perusteella paikkatietoja ei saisi kerätä ilman erillistä lupaa. Tämän luvan kysyminen pitää tapahtua erillisenä tapahtumana, joten sitä ei voisi sijoittaa esim. 60-sivuiseen EULA-sopimukseen.\nToinen suuri uudistus on kerätyn tiedon käyttötarkoituksen selvittäminen. Kuluttajalle pitää siis tiedottaa mihin kaikkeen kerättyjä paikkatietoja käytetään. Jos näihin ehtoihin tulee muutoksia, pitää kuluttajalle tiedottaa näistä muutoksista, ja samalla paikkatietojen käyttölupa pitää kysyä uudelleen.\nKolmas muutos on kuluttajille annettava mahdollisuus kerätyn tiedon poistamiseen. Kuluttajat voisivat siis halutessaan poistaa kaikki siihen mennessä kerätyt paikkatietomerkinnät laitteesta tai palvelusta.\nPaikkatietoja keräävien laitteiden ja ohjelmien pitää lisäksi ilmoittaa selvästi esim. erillisen ikonin avulla, kun näitä tietoja kerätään talteen.\nPSN-tilejä sai kaapattua sähköpostiosoitteen ja syntymäajan avulla\nKirjoittaja Kaarlo Räihä @ 18.5.2011 20:27\nSonyn ongelmat PSN-verkkopalvelun tietoturvan kanssa ovat jatkuneet, sillä Nyleveia-sivusto julkaisi eilen ohjeet, joiden avulla minkä tahansa PSN-tilin sai kaapattua sähköpostiosoitteen ja syntymäajan tietämällä.\nKaappaaminen onnistui yksinkertaisen tietoturvavirheen ansiosta tavallisen internet-selaimen avulla. Sopivan URL-osoitteen syöttämällä ja PSN-tilin salasanan nollaamissivua käyttämällä oli mahdollista muuttaa halutun PSN-tilin salasana toiseksi, jolloin pääsy aukesi kyseiselle tilille. Täten huhtikuussa PSN-tunkeutumisen tehneet tahot olisivat voineet kaapata tilejä uudestaan aiemmin keräämiensä tietojen avulla.\nAsia valkeni pian myös Sonylle, joka sulki salasanojen vaihtoon tarkoitetut palvelut korjausta varten. Hyökkäyksen kohteeksi joutuneet PSN-tilit saivat myös automaattisesti ilmoituksen salasanan vaihtamisesta sähköpostin välityksellä, joten väärinkäytös on mahdollista havaita.\nSonyn kannalta tilanne on jälleen kiusallinen, ja yritys ei ole toistaiseksi kommentoinut asiaa tarkemmin.\nE-kirja tekee äidistäkin piraatin\nKirjoittaja Teemu Laitila @ 18.5.2011 15:51\nLaittomasta latauksesta ei voi syyttää enää pelkästään ikänsä nettiä käyttäneitä ja ilmaisuuteen tottuneita nuoria, vaan uuden englantilaisen tutkimuksen mukaan myös vanhemmat naispuoleiset netinkäyttäjät ovat sortuneet piratismiin. Erityisesti e-kirjojen lukuun tarkoitettujen laitteiden sekä tablet-laitteiden yleistyminen on houkuttanut vanhemmatkin naiset ryhtymään laittomiin sisältöihin sähköisten kirjojen muodossa.\nTutkimuksessa paljastui, että joka kahdeksas e-lukijan tai tabletin omistava yli 35-vuotias nainen on ladannut verkosta lisensoimattomia e-kirjoja. Samassa ryhmässä vain yksi 20 naisesta tunnusti ladanneensa musiikkia verkon piraattisivustoilta.\nOsa Xbox 360 -konsoleista ei kelpuuta uutta levyformaattia\nKirjoittaja Kaarlo Räihä @ 18.5.2011 15:44\nMicrosoft julkaisee huomenna Xbox 360 -pelikonsoleille uuden ohjelmistopäivityksen, joka tuo mukanaan mm. tuen uudelle levyformaatille, jota käyttäviä pelejä on tulossa myyntiin vielä tämän vuoden aikana. Julki tulleiden tietojen perusteella uudet levyt eivät kuitenkaan toimi kaikissa Xbox 360 -konsoleissa, mutta kuluttajien onneksi Microsoft vaihtaa kyseiset ongelmista kärsivät konsolit uusiin ilmaiseksi.\nMicrosoftin asiakaspalvelun lähettämän viestin mukaan ongelma koskettaa pientä osaa konsoleista, ja todennäköisesti ongelma johtuu tietyissä valmistuserissä käytetyistä DVD-asemista, jotka eivät lue uutta formaattia käyttäviä DVD-levyjä tarpeeksi luotettavasti.\nKuluttajille konsolin vaihtaminen uuteen on siis täysin maksutonta, ja Microsoft toimittaa uuden 250 gigatavun kiintolevylle varustetun Slim-mallisen konsolin kuluttajalle kuriiripalvelun avustuksella. Konsolin lisäksi vaihto-ohjelmaan oikeutetut kuluttajat saavat itselleen vuoden verran ilmaista Xbox Live -aikaa.\nRanskan kolmen hudin piratismilaki katkolle nolon tietovuodon takia\nKirjoittaja Teemu Laitila @ 18.5.2011 14:17\nRanskassa viime vuonna käyttöön otettu niin kutsuttu kolmen hudin laki on laitettu väliaikaisesti katkolle, kun piraateista tietoa keräämään palkattu yksityinen yritys vuosi pitkän listan keräämiään IP-osoitteita. Valtion puolesta piraattijahdista vastaava HADOPI-virasto ilmoitti, että yhteistyö tiedot vuotaneen TMG-nimisen yrityksen kanssa lopetetaan väliaikaisesti.\nTMG:n tehtävänä on ollut P2P-verkkojen skannaaminen ja tiedostoja jakavien ranskalaisten IP-osoitteiden tallennus ja tietojen toimittaminen viranomaisille. Ranskalainen toimittaja kuitenkin löysi TMG:n julkiselta palvelimelta listan yhtiön keräämistä IP-osoitteista sekä muita yksityisiä tiedostoja. Tiedostojen tietoturva oli niin heikolla tasolla, että alkuperäisessä raportissa epäiltiin "TMG:n siirtyneen Sonyn omistukseen".\nSandvine: Netflix on BitTorrentia suositumpi Pohjois-Amerikassa\nKirjoittaja Kaarlo Räihä @ 18.5.2011 12:07\nInternetin käyttötarkoituksista on jälleen saatu kiinnostavia tilastoja, kun laajakaistayhteyksien liikennöintiä seuraavia laitteita ja ohjelmistoja kehittävä Sandvine julkaisi keräämiään tietoja (PDF) tältä keväältä.\nYllättävin muutos Sandvinen aiempiin tutkimuksiin verrattuna on tapahtunut Pohjois-Amerikassa, jossa elokuvia ja TV-sarjoja suoratoistona tarjoava kuukausimaksullinen Neflix-palvelu on ohittanut liikennöinnin määrässä BitTorrent-protokollan. Kuluttajilta lähtevän liikenteen osalta BitTorrent on edelleen ykkönen, sillä tässä kategoriassa sen osuus on yli 52 prosenttia, mutta Netflixin lähes 30 prosentin osuus latauksissa toi sille kokonaislistan ykköstilan, koska BitTorrent-protokollan osuus latauksissa on vain 10 prosentin luokkaa.\nEuroopassa BitTorrent on kuitenkin edelleen selvä ykkönen, ja protokollan osuus kaikesta liikennöinnistä oli Euroopassa 28 prosentin luokkaa. Netflix ei tarjoa palveluitaan eurooppalaisille, joten suosituin videopalvelu Euroopassa on YouTube, joka nappaa noin 12 prosentin osuuden liikenteestä. Britanniassa suosittu on myös BBC:n iPlayer, jonka hallussa on maan liikennöinnistä noin kuuden prosentin siivu.\nDNA:lta HD-digiboksi reilulla tallennustilalla\nKirjoittaja Teemu Laitila @ 17.5.2011 19:26\nTeräväpiirtotarjonnan lisääntyessä DNA on tuomassa markkinoille uuden HD-lähetyksiä tukevan digiboksin, kertoo Tietokone-lehti. Wbox HD2 on varustettu jopa teratavun tallennuskapasiteetilla, mikä tarkoittaa DNA:n mukaan noin 500 tuntia SD-tarkkuudella tallennettua ohjelmaa.\nAntenna Ready HD - ja Cable Ready HD -merkinnöillä varustettu digiboksi sisältää kaksi digiviritintä ja se on yhteensopiva DNA:n maanpäällisten sekä kaapeliverkossa lähetettyjen HD-lähetysten kanssa.\nWbox HD2 kykenee kanavanipusta riippuen tallentamaan parhaimmillaan kolmea eri kanavaa ja näyttämään kuvaa neljänneltä. Tietokoneen mukaan boksilla pystytään korttilinkityksen ansiosta tallentamaan myös salattujen HD-kanavien ja maksu-tv-kanavien ohjelmia.\nKaapeli- ja antenniverkojen digivirittimien lisäksi boksista löytyy HDMI- ja SCART-liitännät, digitaalinen ulostulo äänelle sekä kaksi USB-porttia ja verkkoliitäntä Internetiin kytkemistä varten.\nSony listasi PSN-katkosta hyvitettävät pelit\nKirjoittaja Kaarlo Räihä @ 17.5.2011 09:49\nSonyn PSN-verkkopalvelun palaaminen toimintaan on miellyttänyt monia pelaajia, ja nyt yritys on myös paljastanut listan niistä peleistä, joita pelaajat voivat ladata itselleen hyvityksenä.\nPelaajien onneksi Sony tarjoaa ladattavaksi nimekkäitä tekeleitä, sillä PlayStation 3 -pelaajille tarjolla ovat LittleBigPlanet, Infamous, Wipeout HD/Fury, Ratchet and Clank: Quest for Booty ja Dead Nation. Saksassa väkivaltaa sisältävät Infamous ja Dead Nation ovat vaihtuneet maan lainsäädännön takia Super Stardust HD - ja Hustle Kings -peleihin.\nPSP-käsikonsolin osalta valittavina ovat LittleBigPlanet PSP, ModNation PSP, Pursuit Force ja Killzone Liberation. Saksassa sama linja jatkuu myös PSP:n osalta, joten Pursuit Force ja Killzone Liberation vaihtuvat siellä Everybody’s Golf 2 - ja Buzz Junior Jungle Party -peleihin.\nPSN palasi linjoille uuden firmwaren siivittämänä\nKirjoittaja Kaarlo Räihä @ 15.5.2011 10:50\nHuhtikuussa tapahtunut PSN-verkkopalvelun alasajo on nyt osittain ohi, sillä Sony kertoi yöllä tuoneensa verkkopalvelun takaisin linjoille. Hyvät uutiset koskevat tosin alkuun vain Euroopassa ja Yhdysvalloissa asuvia kuluttajia, joten Aasiassa katkos kestää vielä hieman pidempään.\nPSN-palvelun käyttäminen ja oman PSN-tilin salasanan vaihtaminen PlayStation 3 -pelikonsolin kanssa vaatii uuden 3.61-versionumeroa kantavan firmwaren asentamista konsoliin. Muita uuden firmwaren tuomia muutoksia Sony ei paljastanut, mutta todennäköisesti suurimmat muutokset liittyvät PSN-verkkopalvelun tietoturvan parantamiseen.\nKuten Sony kertoi aiemmin, eivät kaikki PSN-verkkopalvelun ominaisuudet ole vielä käytössä, vaan palvelu palautetaan linjoille vaiheittain. Toimivien palvelujen listalla ovat tällä hetkellä mm. verkkopelaaminen, kaverilistat, chat-toiminnot ja Qriocity-musiikkipalvelu.\nAlla Sonyn johtoportaaseen kuuluva Kazuo Hirai selittää tarkemmin palveluiden palaamisesta ja vakuuttelee pelaajille palvelun olevan jälleen kunnossa\nYhdysvallat ei seuraa langattomilla yhteyksillä toteutettua rikollisuutta\nKirjoittaja Manu Pitkänen @ 14.5.2011 09:53\nYhdysvalloissa verkkorikollisuus otetaan vakavasti ja sitä vastaan aiotaan iskeä voimakkain asein mikäli valmisteilla oleva lakialoite menee läpi. Käytännössä lakialoite pakottaa operaattoreita säilyttämään surffaustiedot vähintään 18 kuukauden ajan poliisia varten.\nSuurempaan lapsipornon kitkemiseen tarkoitettuun lakikokonaisuuteen kuuluva aloite helpottaisi poliisien tutkintatyötä. Laki kuitenkin sisältää suuren porsaanreiän, joka vie pohjan koko lailta. Lakivaliokunnassa työn alla oleva aloite nimittäin jättää langattomat yhteydet kokonaan tietojen säilytysvelvollisuuden ulkopuolelle. Verkkorikolliset tuskin jäävät tässä tapauksessa langallisten yhteyksien asiakkaiksi.\nYhdysvaltain oikeusministeriökin on ilmoittanut tyytymättömyytensä lakia kohtaan. Lisäksi se epäilee aloitteen kohtaavan laajaa vastustusta kaapeli- ja DSL-operaattoreilta. Demokraattien avustajiin kuuluva henkilö on myös kertonut puolueen olevan huolissaan lakiin liittyvistä yksityisyysseikoista.\nYhdysvaltain nykyinen lainsäädäntö velvoittaa palveluntarjoajia säilyttämään tiedot 90 päivää siitä lähtien kun jokin Yhdysvaltain hallituksen organisaatio pyytää tietoja. Ongelmana tässä muotoilussa on se, että rikollista toimintaa ei välttämättä kyetä havaitsemaan ennen kuin ISP on ehtinyt poistamaan tiedot.\nUusi piratismilaki mahdollistaisi tiukan nettisensuurin Yhdysvalloissa\nKirjoittaja Teemu Laitila @ 13.5.2011 16:46\nYhdysvalloissa on suunnitteilla lakialoite, jonka perusteella tekijänoikeuksien haltijat voisivat oikeuden päätöksellä vaatia Internet-operaattoreita sekä hakukoneita estämään pääsyn piraattisisältöjen jakelusta epäillyille sivuille. Uusi laki olisi tarkoitettu erityisesti ulkomaisia piraattisivustoja vastaan, joiden poistamiseen viranomaisilla on muutoin pienet mahdollisuudet.\nPROTECT IP -niminen (Preventing Real Online Threats to Economic Creativity and Theft of Intellectual Property) lakialoite koskisi myös piratismista syytettyjen sivustojen kanssa tekemisissä olevia tahoja, kuten mainosverkkoja ja maksuliikenteen välittäjiä.\nTekijänoikeusjärjestöt ja osa Internet-operaattoreista on suhtautunut positiivisesti uuteen lakiehdotukseen. Silti kansalaisoikeuksia digitaalisissa ympäristöissä ajavat järjestöt sekä yksityisyyden puolesta kampanjoivat organisaatiot ovat arvostelleet ehdotuksen sanamuotoja liiasta epätarkkuudesta, joka jättää varaa väärinkäytöksille.\nLimeWire sovitteli levy-yhtiöiden kanssa 105 miljoonan dollarin vahingonkorvaukset\nKirjoittaja Teemu Laitila @ 13.5.2011 12:14\nJo pitkään jatkunut oikeudenäynti LimeWire-sovellusta kehittänyttä samannimistä yhtiötä vastaan on saatu päätökseen. LimeWire suostuu maksamaan levy-yhtiöille korvauksia yhteensä 105 miljoonan dollarin verran. Korvauksilla päätetään lähes viiden vuoden mittaiseksi venynyt oikeusjuttu.\nKiistan osapuolina olevat 13 levy-yhtiötä sekä LimeWire ovat sanojensa mukaan tyytyväisiä oikeusprosessin päättymisen johdosta. Myös levy-yhtiöiden etujärjestö RIAA pitää suurta korvaussummaa sopivana. RIAA:n mukaan lopputulos on suuri voitto niiden musiikkipalveluiden kannalta, jotka "noudattavat sääntöjä".\nAsiaa hoitanut tuomari tuomitsi jo viime toukokuussa, että LimeWire on lain vastaisesti avustanut käyttäjiään musiikin laittomassa kopioinnissa. LimeWiren sivut sekä palvelu määrättiin myöhemmin suljettavaksi oikeuden päätöksellä.\nLimeWire oli yksi aikansa suosituimmista P2P-sovelluksista. Sovellusta kehittäneen yhtiön mukaan sillä oli parhaimpina aikoina yli 50 miljoonaa kuukausittaista käyttäjää.\nFlash Player 10.3 nyt ladattavissa\nKirjoittaja Kaarlo Räihä @ 13.5.2011 12:08\nAdoben Flash Player -selainlaajennos on jälleen päivittynyt uuteen versioon, kun ohjelmasta julkaistiin eilen ensimmäinen vakaa 10.3-versio.\n10.3-versio tuo mukanaan luonnollisesti bugikorjauksia sekä uusia ominaisuuksia, joista kiinnostavimmat ovat uusi ohjauspaneeli asetuksien säätämistä varten ja tiukempi integrointi selaimen yksityisasetuksiin.\nAdobe on myös vähentänyt yhteensopivien selaimien joukkoa uuden julkaisun myötä, ja Windowsin osalta Flash Player 10.3:n kaverina pitää olla vähintään Firefoxin 3.5-versio, Internet Explorerin 8-versio tai Operan 11-versio.\nJos videoiden toistamisessa esiintyy ongelmia uuden version kanssa, suosittelee Adobe näytönohjaimen ajurien päivittämistä tuoreempaan versioon.\nWindows-, Linux- ja Mac OS X -käyttöjärjestelmien ohella uusi versio julkaistiin myös Android-laitteille, jotka voivat ladata tuoreimman version Android Marketin kautta.\nNämä kysymykset estivät Googlen ja levy-yhtiöiden yhteisymmärryksen pilvipalvelusta\nKirjoittaja Teemu Laitila @ 13.5.2011 10:12\nGoogle käynnisti tällä viikolla ainakin amerikkalaisille asiakkailleen Google Music Beta -palvelun. Google Music Beta tarjoaa käytännössä saman palvelun kuin Amazonin aiemmin julkistamat Cloud Player sekä Cloud Drive, eli käyttäjät voivat ladata omat musiikkitiedostonsa pilvipalvelimille, josta niihin pääsee käsiksi esimerkiksi mobiilaitteista.\nYhteistä palveluille on myös se, että kumpikaan yhtiö ei päässyt isojen levy-yhtiöiden kanssa yhteisymmärrykseen palveluiden vaatimista musiikkilisensseistä. Molemmat yhtiöt päätyivät julkistamaan palvelunsa levy-yhtiöiden vastustuksesta huolimatta ja toiminnan laillisuutta perustellaan sillä loogisella argumentilla, että kyseessä on vain tallennustilaa tarjoava palvelu, jonka kautta käyttäjät voivat kuunnella jo omistamiaan musiikkitiedostoja.\nHuhujen mukaan Google joutui kuitenkin lisenssien puutteen vuoksi karsimaan palvelustaan joitain ominaisuuksia. Yhtiö neuvotteli lisensseistä neljän ison sekä useiden pienempien levy-yhtiöiden kanssa, mutta neuvotteluissa ei päästy yhteisymmärrykseen. Jälkeenpäin Google on syyttänyt levy-yhtiöitä kovin sanoin ahneudesta ja näkemyksen puutteesta.\nMiksi maksat YLE HD:sta?\nKirjoittaja Matti Vähäkainu @ 12.5.2011 16:25\nNäin jääkiekon MM-kisojen ja Euroviisujen aikaan vasta julkistettu YLE HD -teräväpiirtokanava kerännyt suurta kiinnostusta. Kanavan pikainen lanseeraaminen on tuonut televisio-operaattoreille ongelmia, joiden takia kaikki kanavan jakelupiiriin kuuluvat asiakkaat eivät ole päässeet nauttimaan teräväpiirtosisällöstä. Yhdeksi keskeiseksi ongelmaksi on muodostunut kanavan maksullisuus, joka on Viestintäviraston must carry -säännösten vastaista.\nKuten viime viikolla kerroimme, tulee YLE HD:n olla ilmainen kaikille. Tämä tarkoittaa sitä, että mikäli asiakas haluaa nähdä vain YLE HD -kanavan kaapeli- tai antennitaloudessa, ei operaattori voi veloittaa siitä kortti- tai katselumaksua, kortinlukijasta puolestaan maksua voidaan periä. Siirtovelvoitteisten kanavien (must carry) säännösten mukaan kaapelioperaattorin on tarjottava kanava kaikilla alueilla, joissa kanava näkyy antenniverkossa. Lisäksi kanavan tulee olla aina salattu, sillä sen jakelu on myös maanpäällisessä verkossa salattua.\nElisan kaapeliverkon lähetyksissä YLE HD -kanavaa ei ole toistaiseksi mahdollista tarjota erillisenä, joten siitä veloitetaan 30 euron vuosittainen korttimaksu. DNA Welho puolestaan tarjoaa kanavaa kaikille kotitalouksille ensi viikon torstaihin asti salaamattomana. Molemmat käytännöistä ovat Viestintäviraston säännösten vastaisia.\nBSA: Ohjelmistoteollisuus menetti jälleen miljardeja piratismin takia\nKirjoittaja Kaarlo Räihä @ 12.5.2011 12:34\nTietokoneohjelmistojen luvatonta kopiointia vastaan taisteleva BSA (Business Software Alliance) on julkaissut tapojensa mukaisesti vuotuisen selvityksen luvattomien ohjelmakopioiden suosiosta, ja viime vuonna luvattomien ohjelmakopioiden käyttäminen aiheutti ohjelmistoalan yrityksille 59 miljardin dollarin tulonmenetykset.\nBSA:n mukaan pahimmat ongelmat ovat kasvavilla markkinoilla. Näillä markkina-alueilla luvattomien ohjelmakopioiden käyttäminen kasvaa eniten, koska kyseisillä alueilla myös tietokoneiden myynnit kasvavat vauhdilla.\nSuomessa BSA:n julkaiseman tiedotteen (PDF) perusteella tietokoneisiin asennettujen luvattomien ohjelmistojen kaupallinen arvo oli 146 miljoonaa euroa vuonna 2010. Luvattomien ohjelmistojen osuus oli noin 25 prosentin luokkaa, joka on vastaava luku kuin vuonna 2009.\nBSA:n julkaisemien tilastojen perusteella maailmanlaajuisesti 42 prosenttia ohjelmista on luvattomia kopioita. Laskua vuoteen 2009 verrattuna tuli prosenttiyksikön verran.\nSelaimella pelattava Angry Birds pesiytyi internetiin\nKirjoittaja Kaarlo Räihä @ 11.5.2011 22:59\nSuositun Angry Birds -pelin pelaaminen työpaikalla on jälleen helpottunut, kun pelistä julkaistiin moderneilla internet-selaimilla toimiva versio. Ensiesityksen peli sai Google I/O -tapahtumassa, ja Chrome Web Storesta voikin ladata suoraan Chrome-selaimella toimivan version.\nAngry Birdsin selainversio on täysin ilmainen, ja se sisältää samat toiminnot kuin pelin menestyneet mobiiliversiot. Lintujen kohdentaminen oikeaan osoitteeseen onnistuu selainversiossa kuitenkin helpommin pelin suuremman resoluution ja hiiren tarjoaman tarkkuusedun myötä. Kenttiä on tarjolla kymmenittäin.\nUudemmilla tietokoneilla pelistä voi pelata HD-versiota, joka tarjoaa paremman resoluution. Vanhemmille tietokoneille tarjolla on myös SD-versio.\nLataa Chrome 12 beta – tuki 3D CSS:lle ja tietoturvaparannuksia\nKirjoittaja Manu Pitkänen @ 11.5.2011 20:08\nGooglen suositun Chrome-selaimen 12-versio on astunut ensimmäistä kertaa beta-vaiheeseen. Kehitysvaihepäivityksen kunniaksi selain on saanut muutamia uusia ominaisuuksia aiemmin julkaistujen rinnalle. Chrome 12 betan suomenkielisen version voi ladata download.fi:stä.\nYksi uusista ominaisuuksista on Chromeen lisätty tuki 3D CSS -tyylien rautakiihdytykselle. 3D CSS, kuten monet varmasti osaavat päätellä, mahdollistaa 3D-grafiikan ja -efektien luomisen verkkosivuille CSS-koodin avulla. Chromen Safe Browsingin ansiosta käyttäjä voi vuorostaan tarkistuttaa sisältääkö tiedosto haitallista koodia ennen kuin tiedoston lataaminen aloitetaan.\nKolmas uudistus liittyy Flashiin ja sen evästeisiin. Aiemmin Flash-evästeet eli LSO-tiedostoja (Local Shared Objects) ei ole voinut poistaa selaimesta käsin. Chrome 12 beta muuttaa tilannetta Flash Playeriin tehtyjen muutosten ansiosta ja nyt Flash-evästeet voidaan poistaa selaimesta yhdessä normaaleiden evästeiden kanssa. Chromeen on tehty myös isoja muutoksia, jotka helpottavat näkövammaisten web-surffausta.\nYle HD -kanava tänään DNA:n kaapeliverkkoon\nKirjoittaja Kaarlo Räihä @ 11.5.2011 16:00\nEuroviisujen ja jääkiekon MM-kisojen seuraaminen teräväpiirtona on jälleen helpottunut, kun DNA kertoi tänään saaneensa Yle HD -kanavan jakeluun omaan kaapeliverkkoonsa.\nDNA:n kaapeliverkossa kanava näkyy alkuun ilman salausta, koska DNA on törmännyt teknillisiin ongelmiin, joiden vuoksi ohjelmasisällön suojaus ei vielä onnistu. Salaus otetaan käyttöön ensi viikon torstaina, joten sopivan linkitetyn ohjelmakortin ehtii tarvittaessa hakea vielä ensi viikolla.\nPääkaupunkiseudulla Yle HD näkyy kanavapaikalla 50 ja muualla Suomessa paikalla 250. Kanavapaikat ovat samat kuin Yle HD:n aiemmissa testilähetyksissä, joten aiempia lähetyksiä katselleiden ei tarvitse tehdä uutta kanavahakua.\nOlemme tehneet kovasti töitä sen eteen, että saamme YLE HD -kanavan näkyviin vielä MM-kisojen aikana ja ennen Euroviisujen finaalia. Salausjärjestelmämme teknisten huoltotöiden takia tarjoamme nyt kaikille kotitalouksille, joilla on käytössään HD-viritin, mahdollisuuden nauttia HD-kuvasta ensi viikkoon asti, jolloin kanava muuttuu muiden verkkojen tapaan salatuksi\nPekka Väisänen, DNA:n kuluttajaliiketoiminnasta vastaava johtaja\nAndroid ohjaa pian koko kotia\nKirjoittaja Teemu Laitila @ 11.5.2011 13:15\nÄlykodista on puhuttu jo pian kymmeniä vuosia ja useampi iso teknologiayhtiö esittelee tasaisin väliajoin omia visioitaan täysin tietokoneohjatusta asumisympäristöstä. Uusimpana yrittäjänä älykodin saralla on Google, joka esitteli eilen Google I/O-tapahtumassa alkutekijöissään olevaa Android@home-projektia.\nAndroid@home on kokoelma rajapintoja sekä protokollia, joka Googlen visiossa muuttaa Android-älypuhelimen koko kotia ohjaavaksi kaukosäätimeksi. Puhelimella voisi ohjata kaikkea valaistuksesta termostaatteihin ja kodinelektroniikkaan.\nMielenterveysongelmainen isoäiti voi joutua vankilaan luvattomasta tiedostojenjaosta\nKirjoittaja Kaarlo Räihä @ 11.5.2011 13:00\nYleensä tekijänoikeudella suojatun sisällön luvattomasta jakelusta kiinni jäävät henkilöt ovat nuorehkoja miehiä, mutta Skotlannissa tuomitaan pian ensimmäinen henkilö luvattomasta tiedostojenjaosta, ja tällä kertaa kyseessä on 58-vuotias isoäiti.\nTekijänoikeusjärjestöt pääsivät Anne Muirin jäljille vuonna 2008, kun hän jakoi P2P-ohjelman avulla luvatta eteenpäin tekijänoikeudella suojattuja kappaleita. Muir jakoi yhteensä yli 30 000 kappaletta, joista suurin osa ns. karaoke-versioita. Jaettujen kappaleiden arvoksi on arvioitu noin 54 000 puntaa eli noin 62 000 euroa.\nPoliisille tehdyn tutkintapyynnön myötä viranomaiset tekivät ratsian naisen kotiin, ja tutkimusten edessä Muir myönsi syyllisyytensä. Muir kuulee tuomionsa vielä tämän kuun aikana, ja suurten tekijänoikeuskorvauksien lisäksi hän voi joutua toimistaan vankilaan.\nKovinta mahdollista tuomiota Muir ei kuitenkaan saa, koska hän ei tehnyt tiedostonjakelua rahan takia.\nNaisen asianajajan mukaan Muir on kärsinyt mm. masennuksesta ja pakko-oireisesta persoonallisuushäiriöstä. Masennustaan Muir paransi opettelemalla tiedostonjakelua, joka nosti hänen itsetuntoaan. Muir tuli kuitenkin riippuvaiseksi P2P-jakelusta, ja tiedostojen keräily jatkui kunnes viranomaiset puuttuivat peliin.\nYle HD -kanava näkyy nyt Elisan kaapelissa ja Viihde-palvelussa\nKirjoittaja Kaarlo Räihä @ 11.5.2011 11:24\nTeräväpiirtoa tarjoavan Yle HD -kanavan näkyvyysalue parani eilen, kun Elisa lisäsi kanavan sekä yrityksen kaapelitarjontaan että Viihde-palveluun.\nElisan mukaan Yle HD näkyy Elisa Viihde -talouksissa kanavapaikoilla 527 (ADSL-yhteys) ja 223 (kaapelimodeemiyhteys). Live-katselun lisäksi Yle HD:n tarjoaman sisällön tallentaminen myöhempää katselua varten pitäisi onnistua vielä tämän päivän aikana.\nKaapeli-TV:n osalta kanavan kanavapaikka on 223, ja kanavan katseluun tarvitaan sopivan vastaanottimen lisäksi Elisa Kanavakortti ja korttilinkitys.\nYle HD -kanavan saaminen kaapelioperaattoreiden valikoimiin on osoittautunut hankalaksi operaatioksi, ja Elisan palveluliiketoimintajohtaja Mikael Rönnblad kertoi It-viikko-verkkojulkaisulle, että töitä tehtiin myös viikonloppuna.\nKaapelioperaattoreiden mukaan Yle HD -kanavan siirtäminen kaapeliverkkoon vaatii uusia laitteita, ja Yle ei tiedottanut tästä vaatimuksesta ajoissa.\nMicrosoft maksaa Skypestä 8,5 miljardia dollaria - Linux-tuki jatkuu\nKirjoittaja Kaarlo Räihä @ 10.5.2011 16:38\nVoIP-puheluita tarjoava Skype on viimein löytänyt uuden omistajan, kun Microsoft kertoi odotusten mukaisesti ostavansa Skypen 8,5 miljardin dollarin kauppasummalla.\nMicrosoftin lehdistötiedotteen mukaan Skypeä varten perustetaan Microsoftilla uusi osasto, jota johtaa Skypen nykyinen toimitusjohtaja Tony Bates.\nMicrosoftin toimitusjohtaja Steve Ballmer sanoo yrityskaupan mahdollistavan täysin uudenlaisen tulevaisuuden, jossa ihmiset voivat viestiä keskenään reaaliaikaisesti aiempaa helpommin.\nKummankin yrityksen suurimmat osakkeenomistajat ovat jo hyväksyneet kaupan, ja seuraavaksi asiassa odotellaan viranomaisten hyväksyntää. Osapuolet toivovat Skypen siirtyvän virallisesti Microsoftin haltuun tämän kalenterivuoden aikana.\nElectronic Arts pyrkii eroon pelipakkausten myynnistä\nKirjoittaja Teemu Laitila @ 10.5.2011 15:37\nMaailman suurin pelikustantaja Electronic Arts aikoo tulevien vuosien aikana lopettaa kokonaan fyysisten pelilevyjen myynnin ja siirtyä jakelemaan sisältöjään vain digitaalisia kanavia pitkin. Electronic Artsin toimitusjohtajan John Riccitiellon mukaan yhtiö muuttuu tulevaisuudessa pelejä tarjoavaksi digitaaliseksi palvelutaloksi.\nEA on jo edennyt suunnitelmissa hyvän matkaa, sillä digitaalisen levityksen osuus yhtiön liikevaihdosta kasvoi 46 prosenttia verrattuna vuodentakaiseen. Riccitiello selvensi yhtiön tulevaa strategiaa sijoittajille viime viikolla yhtiön julkaistua osavuosikatsauksensa. EA tulee perustamaan muutoksen kolmeen avainstrategiaan.\nEnsimmäiseksi Riccitiello painottaa EA:n massiivista immateriaalisen omaisuuden määrää, joka on Riccitiellon mukaan alan suurin. Yhtiö omistaa oikeudet lukuisiin menestyneisiin pelisarjoihin ja tuotemerkkeihin, kuten EA Sports, FIFA, Hasbro, Madden, Battlefield, The Sims, Tetris ja Mass Effect. EA aikoo muuttaa pelisarjat jatkuvasti lisenssituloja tuottavaksi toiminnaksi.\nU.S. Copyright Group onkii 23 000 ihmisen tietoja\nKirjoittaja Kaarlo Räihä @ 10.5.2011 13:17\nYhdysvalloissa massiivisten oikeusjuttujen sarja on jälleen jatkunut, sillä U.S. Copyright Group (USCG) on haastanut 23 000 ihmistä oikeuteen Expendables-elokuvan luvattomasta jakelusta.\nTapauksen käsittely sai mediassa huomiota tällä viikolla, kun tuomarin päätös sallia henkilötietojen selvittäminen IP-osoitteiden perusteella tuli julki. Päätöksen myötä internet-operaattorit joutuvat paljastamaan USCG:lle niiden asiakkaiden tiedot, joiden internet-liittymää on käytetty Expendables-elokuvan lataamiseen torrent-ohjelman avulla.\nInternet-operaattoreilla kestää useita viikkoja kaikkien tietojen keräämisessä, mutta ensimmäisten asiakkaiden tiedot saapuvat USCG:lle todennäköisesti jo tällä viikolla, joten luvattomille lataajille on luvassa pian postia.\nAiempien vastaavien oikeuskampanjoiden tavoin USCG koettanee sopia suurimman osan tapauksista oikeuden ulkopuolella saatuaan haltuunsa luvattomien lataajien tiedot. Yleensä oikeudenkäyntejä välttelevät lataajat sopivat tapaukset muutaman tuhannen dollarin summalla, joten USCG:n tapaiset yritykset voivat tienata parhaassa tapauksessa miljoonia oikeuden päätöksellä saatujen henkilötietojen avulla.\nGooglekin julkistaa pian musiikkipalvelunsa ilman levy-yhtiöiden lisenssejä\nKirjoittaja Teemu Laitila @ 10.5.2011 12:52\nGooglen odotetaan paljastavan jo pitkään huhutun pilvitallennukseen perustuvan musiikkipalvelunsa ehkä jo tämän illan mittaan Google I/O-tapahtumassa. Googlen palvelu tulee All Things Digital -sivuston mukaan muistuttamaan paljolti Amazonin aiemmin julkistamaa tallennus- ja suoratoistopalvelua. Yhteistä niillä on myös se, että kumpikaan yhtiö ei ole solminut lisenssisopimuksia levy-yhtiöiden kanssa musiikin suoratoiston osalta.\nTarkoituksena on tarjota käyttäjille mahdollisuus tallentaa jo valmiiksi omistamansa musiikkitiedostot Googlen pilvipalvelimille, joiden kautta musiikkia voi kuunnella Android-puhelimilla ja tableteilla.\nYouTuben videovuokraamoon tuhansia uusia nimikkeitä\nKirjoittaja Kaarlo Räihä @ 10.5.2011 11:51\nYouTuben videovuokraamo saa lähipäivinä runsaasti uutta sisältö, kun suurten elokuvastudioiden tuotannot ilmaantuvat palveluun vuokrattavaksi.\nVirallisen blogitekstin perusteella palveluun lisätään tuhansia elokuvia, joiden joukkoon kuuluvat mm. Scarface (Arpinaama), Inception ja The King's Speech (Kuninkaan puhe).\nTuoreiden elokuvien vuokraus kustantaa 3,99 dollaria ja vanhempien elokuvien osalta hinta on 2,99 dollaria. Katseluaikaa saa 24 tuntia, ja vuokrauksen katselu on mahdollista YouTuben mukaan kaikilla tietokoneilla, joilla YouTuben käyttö onnistuu.\nVarsinaisen elokuvan lisäksi kuluttajat löytävät YouTuben Movies-osiosta mm. elokuva-arvioita, listauksia elokuvien näyttelijöistä ja trailereita.\nSuomessa elokuvien vuokraaminen YouTuben kautta ei onnistu ilman välityspalvelimen apua.\nTutkijat löysivät Chromesta kriittisen tietoturva-aukon\nKirjoittaja Kaarlo Räihä @ 10.5.2011 10:27\nRanskassa kotipaikkaansa pitävä VUPEN-tietoturvayhtiö julkaisi eilen tietoja Chrome-selainta koskettavasta tietoturva-aukosta, jonka avulla hyökkääjät voivat ajaa tietokoneissa haluamaansa koodia.\nVUPEN:in mukaan nyt kehitetty hyökkäystekniikka on yksi hienoimmista, ja sen avulla ohitetaan Chromen hiekkalaatikon lisäksi myös Windowsin ASLR- ja DEP-suojausmekanismit. Testien perusteella hyökkäys onnistuu kaikilla Windowsin versioilla, mutta Linux- ja Mac OS X -käyttäjien tietoturvan osalta tiedote ei mainitse mitään.\nTietoturvayhtiö ei laita hyökkäyskeinoa julkiseen jakeluun, mutta se jakaa tietonsa niille valtioille, jotka ovat yrityksen asiakkaina. Tiedotteessa ei mainita, onko tietoturvayhtiö kertonut tietojaan Googlelle, joten mahdollisen korjauksen aikataulusta ei ole toistaiseksi mitään tietoja.\nVUPEN julkaisi samalla videon, jossa hyökkäystä esitellään Chromen 11.0.696.65-version ja Windows 7 SP1:n (x64) kanssa. Kyseisen video alla.\nKirjoittaja Matti Vähäkainu @ 10.5.2011 10:26\nVerkkopuheluyritys Skypen ostamisesta ovat viimeaikoina olleet kiinnostuneita muun muassa Google sekä yhteisöpalvelu Facebook. Facebook kävi jo viime vuonna yhteistyöneuvotteluja Skypen kanssa, jotka etenivät myöhemmin ostoaikeiksi. Yhtälöön iski kuitenkin loppumetreillä myös yksi uusi jättiläinen, Microsoft, joka on ostamassa Skypen kilpailijoiden nenän edestä.\nKaupan julkistusta odotetaan vielä tämän päivän aikana Suomen aikaa. Vaikka täyttä varmuutta kauppasummasta tai edes kaupasta ei ole ennen julkistusta, niin sisäpiirilähteiden mukaan kaupat on jo tehty. Kauppahinnan arvioidaan sijoittuvan seitsemän ja kahdeksan miljardin dollarin väliin, joka tekisi ostosta Microsoftin historian suurimman.\nLuonnollisin Skypen hyötykäyttö Microsoftille olisi varmasti palvelun tiukka integrointi Windows Phone -älypuhelinalustaan.\nRuotsalaistaustainen Skype myytiin vuonna 2005 eBaylle 2,6 miljardilla dollarilla. Skypen enemmistöosuus kuitenkin myytiin pois vuonna 2009. Yhtiöllä on tällä hetkellä yli puoli miljardia dollaria velkaa.\nSony: PSN palaa linjoille täydessä iskussa 31. päivä\nKirjoittaja Kaarlo Räihä @ 9.5.2011 22:02\nSonyn PSN-verkkopalvelun paluusta linjoille saatiin tänään lisää tietoja, kun yrityksen tiedottaja Shigenori Yoshida kertoi verkkopalvelun palaavan linjoille kokonaisuudessaan 31. päivä toukokuuta.\nTuolloin kaikkien PSN-verkkopalvelun ominaisuuksien pitäisi olla käytettävissä, joten tämän aikataulun perusteella tietyille osapalveluille tulee käyttökatkoa useiden viikkojen verran.\nSony lupasi aiemmin palauttaa verkkopalvelun tietyt ominaisuudet, kuten verkkopelaamisen ja PlayStation Homen linjoille nopeammalla aikataululla. Viime viikolle luvattu tapahtuma jäi kuitenkin kokematta, ja Yoshidan mukaan Sony ei tiedä vielä kuinka nopeasti nykyiset ongelmat saadaan ratkaistua.\nPSN-verkkopalvelu ajettiin alas 20. päivä huhtikuuta, kun Sony havaitsi tunkeutujien tekemän tietomurron.\nKuluttajia houkutellaan takaisin palveluun Welcome Back -ohjelmalla, jossa PSN-käyttäjille tarjotaan ilmaista ladattavaa sisältöä pelien muodossa, ilmainen kuukauden kokeilujakso PlayStation Plus -palveluun sekä kuukauden ilmainen kokeilujakso Qriocity-musiikkipalveluun.\nKirjoittaja Teemu Laitila @ 9.5.2011 16:16\nSony suunnittelee identiteettivarkaussuojaa myös eurooppalaisille asiakkaille\nKirjoittaja Teemu Laitila @ 9.5.2011 13:35\nSony suunnittelee tarjoavansa suojaa identiteettivarkauksilta myös eurooppalaisille asiakkailleen, joiden tiedot joutuivat vääriin käsiin Sonyn palvelinten tietomurron yhteydessä. Sony Computer Entertainment America on jo aiemmin kertonut, että yhtiö tarjoaa amerikkalaisille asiakkailleen maksutta vuoden mittaisen määräaikaisen vakuutuksen identiteettivarkauksien varalle.\nSCEE:n (Sony Computer Entertainment Europe) mukaan Euroopan alueella tilannetta mutkistaa kuitenkin eri maiden suuresti vaihtelevat mahdollisuudet identiteettivarkauksilta suojautumiseksi. Toisissa maissa tarjolla on kohtalaisen kattavia palveluita kun toisissa maissa palvelut ovat vielä erittäin kehittymättömiä.\nVaikeuksista huolimatta Sony suunnittelee kehittävänsä jokaiseen maahan sopivan paketin. Yhtiö lupaa ilmoittaa asiakkailleen tarvittavista toimenpiteistä, joilla identiteettisuojaukseen voi ilmoittautua. Blogiviestin mukaan tietoa olisi luvassa jo tämän viikon aikana.\nBlogissa julkaistu viesti ei edelleenkään valaissut tarkempaa aikataulua palveluiden palaamiselle vaan yhtiö kertoo projektin olevan edelleen työn alla.\nTeratavun jakamisesta piraatille 6600 euron lasku ja sakkoja\nKirjoittaja Teemu Laitila @ 9.5.2011 12:58\nTuusulan käräjäoikeus on tuominnut järvenpääläisen 22-vuotiaan miehen tekijänoikeusrikoksesta sakkoihin ja korvauksiin asianomistajille. Sakkoja määrättiin 80 päiväsakon verran ja korvausten ja hyvitysten määrä oli runsaat 6600 euroa.\nTuomio tuli musiikin, elokuvien, pelien sekä tietokoneohjelmistojen luvattomasta kopioinnista. Luvattomia kopioita jaeltiin muille käyttäjille DirectConnect-vertaisverkon kautta ja jaossa oli materiaalia yhteensä noin teratavun edestä.\nAikaisemmista ennakkotapauksista (mm. Finreactor-tuomio) poiketen käräjäoikeus hyväksyi asianomistajien korvausvaatimukset täysimääräisinä. Käräjäoikeuden mukaan mies oli tietoisesti saattanut tekijänoikeuden alaisen materiaalin muiden saataville. Oikeus myös uskoi miehen tienneen miten kiinnostavaa materiaali on ja miten nopeasti se leviää vertaisverkon käyttäjien keskuudessa.\nTTVK:n tiedote ei paljasta tuomitun maksettavaksi muodostuneen summan kokonaismäärää, mutta korvausten ja hyvitysten määrä on moniin aiempiin kymmenien ja jopa satojen tuhansien korvausvaatimuksiin verrattuna kohtuullinen ja vastannee huomattavasti paremmin todellisia aiheutuneita kustannuksia.\nKirjoittaja Teemu Laitila @ 9.5.2011 11:24\nApple ohitti Googlen maailman arvokkaimpana brändinä\nKirjoittaja Teemu Laitila @ 9.5.2011 10:51\nApple on tiputtanut hakukonejätti Googlen maailman arvokkaimman brändin paikkalta. Google on pitänyt titteliä hallussaan jo neljä peräkkäistä vuotta. Brändien arvoa mittaava Millward Brown arvioi Applen brändin arvon nousseen 153 miljardiin dollariin ohi Googlen arvioidun 111,5 miljardin arvon.\nApplen nousu on ollut viime vuosina huimaa. Yhtiön brändin arvo on kasvanut 84 prosenttia viimeisen kahden vuoden aikana. Pelkän brändin arvostuksen lisäksi Applen todellinen arvo on kasvanut hyvien myyntilukujen seurauksena. Apple ohitti tänä keväänä Microsoftin maailman arvokkaimpana teknologiayhtiönä.\nMillward Brown arvioi, että Applen pikkutarkka keskittyminen yksityiskohtiin ja sen lisääntyvä näkyvyys myös yritysmaailmassa ovat antaneet yhtiölle mahdollisuuden hinnoitella tuotteitaan perinteisten sääntöjen vastaisesti.\nApple tekee samaa kuin maailman luksusbrändit, joiden korkea hinnoittelu ainoastaan lisää halua omistaa tuotteita. Sen ylläpitämiseksi täytyy tietysti valmistaa myös loistavia tuotteita ja Apple on onnistunut siinä\nW3C kehittää P2P-tekniikkaa hyödyntäviä selainstandardeja\nKirjoittaja Teemu Laitila @ 7.5.2011 16:59\nSelaimella käytettävän internetin standardoinnista vastaava W3C (World Wide Web Consortium) aikoo kehittää vertaisverkkotekniikoihin pohjautuvia selaintekniikoita. Tarkoituksena on lisätä tietojen vaihtoa suoraan käyttäjien kesken, mikä hajauttaisi webin rakennetta ja hankaloittaisi esimerkiksi hallitusten toimia verkkoliikenteen estämiseksi.\nW3C aikoo kehittää selaimiin avoimia rajapintoja, joiden avulla selaimen sisällä voitaisiin ajaa esimerkiksi äänen ja videon siirtoon kykeneviä sovelluksia, joista on tullut yhtä tärkeämpi osa nykypäivän kommunikointia.\nUusien standardien tarvetta työryhmä perustelee esimerkiksi Pohjois-Afrikan ja Lähi-idän kansannousujen aikana nähdyillä internet-yhteyksien katkaisemisilla.\nTarkoituksena on käyttää vertaisverkkotekniikkaa, jotta verkkoon ei muodosty yhtä keskeistä palvelinta, joka voidaan sammuttaa. Kommunikoinnista tulee aiempaa enemmän kahdenvälistä.\nAsiantuntijoiden mukaan salattukin P2P-liikenne voidaan kuitenkin pysäyttää. Avainasemaan nousevat seuraavaksi internet-operaattorit, sillä viranomaiset voivat liikennettä tarkkailemalla havaita SSL-salatut paketit ja tiedonsiirto voidaan estää jo operaattorin päässä.\nPSN ei palaa linjoille tällä viikolla\nKirjoittaja Kaarlo Räihä @ 7.5.2011 10:07\nViime viikolla Sony kertoi palauttavansa PSN-verkkopalvelun linjoille tämän viikon aikana, mutta nähtävästi tähän tavoitteeseen ei nyt päästä, sillä Sonyn viimeisimmän tiedotteen mukaan uuden verkkojärjestelmän testaus on yhä kesken.\nTiedotteen perusteella Sony ei halua tuoda linjoille huonolla tietoturvalla varustettua verkkopalvelua, ja tällä viikolla esiin tulleiden uusien ongelmien takia testaamista on jatkettava edelleen. Sonyn oman väen lisäksi testauksessa on mukana myös yrityksen ulkopuolisia tietoturvahenkilöitä.\nTälläkään kertaa Sony ei kertonut mitään tarkkaa aikataulua PSN-verkkopalvelun avautumiselle, vaan yritys lupasi jälleen tiedottaa asioista tarkemmin lähitulevaisuudessa.\nSony pyytää viestissään myös anteeksi, mutta yli kaksi viikkoa kestänyt kuiva kausi on tuonut monissa pelaajissa esiin vihan ja raivon tunteet.\nKirjoittaja Teemu Laitila @ 6.5.2011 19:38\nOikeus päätti: IP-osoite ei riitä henkilön tunnistamiseen\nKirjoittaja Teemu Laitila @ 6.5.2011 17:09\nYhdysvalloissa Illinoisin osavaltiossa oikeusistuin päätti tällä viikolla, että pelkkä IP-osoite ei ole riittävä todiste käyttäjän henkilöllisyydestä. Päätös liittyi tapaukseen, jossa kanadalainen aikuisviihdettä tuottava yhtiö oli kerännyt yli 100 000 IP-osoitetta, joista jaettiin tai ladattiin luvatta yhtiön omistamia elokuvia.\nTähän saakka tekijänoikeusjärjestöt ovat käyttäneet IP-osoiteita todisteena syyttäessään netinkäyttäjiä piratismista. IP-osoitteita käytettiin todisteena esimerkiksi aikanaan paljon julkisuutta saaneessa Jammie Thomas-Rassetin tapauksessa, jossa syytetty määrättiin maksamaan 1,5 miljoonan dollarin korvaukset 24 musiikkikappaleen jakamisesta Kazaa-sovelluksella.\nAikuisviihdetuottaja VPR Internationale yritti saada oikeudelta päätöksen, jonka perusteella yhtiö olisi voinut vaatia internet-operaattoreilta IP-osoitteiden omistajien henkilötietoja. Henkilötietojen perusteella oli tarkoitus lähettää IP-osoitteiden haltijoille jopa useisiin tuhansiin dollareihin nouseva korvausvaatimus luvattomasta jakelusta.\nMozilla ei suostu poistamaan suljetuille sivustoille ohjaavaa lisäosaa\nKirjoittaja Teemu Laitila @ 6.5.2011 11:25\nAvoimen lähdekoodin Firefox-selainta sekä muita projekteja hallinnoiva Mozilla Foundation on kieltäytynyt Yhdysvaltain hallituksen siirtolais- ja tulliasioista vastaan ICE:n pyynnöstä poistaa jakelusta MafiaaFire-niminen lisäosa. MafiaaFire mahdollistaa pääsyn sivustoille, joiden domainnimet ICE on takavarikoinut epäillyn tekijänoikeuksia loukkaavan sisällön jakelun vuoksi.\nMafiaaFiren toiminta perustuu yksinkertaisesti domainnimen uudelleenohjaukseen toimivalle sivustolle suljetun sijaan. ICE:n Mozillalle toimittamassa pyynnössä väitetään lisäosan kiertävän sivustoille määrättyä takavarikointia.\nFin-tv joutui poliisitutkintaan\nKirjoittaja Teemu Laitila @ 6.5.2011 10:30\nJo pidempään toiminut elokuvia suomalaisilla tekstityksillä tarjoava Fin-tv-sivusto on joutunut virallisesti poliisitutkintaan, kertoo Helsingin Sanomat. Palvelun toimintaa tutkii Helsingin poliisi. Fin-tv on ollut julkisuudessa usein aiemminkin, sillä Tekijänoikeuden tiedotus- ja valvontakeskus (TTVK) syytti palvelua piratismista jo viime syksynä, mutta asiasta ei tehty tutkintapyyntöä poliisille.\nFin-tv:n kautta on katsottavissa tuhansia elokuvia, jotka eivät kuitenkaan sijaitse sivuston omilla palvelimilla, vaan videot toistetaan netin muiden palveluiden kautta. TTVK:n mukaan tutkintaa hankaloittaa myös sivuston palvelinten sijainti ulkomailla.\nHelsingin Sanomien mukaan Helsingin käräjäoikeudelta vaadittiin jo aiemmin palvelun keskeyttämistä, mutta käräjäoikeus hylkäsi pyynnön. Helsingin Sanomat ei kerro tarkempaa syytä pyynnön hylkäämiselle.\nUutisen kirjoitusaikaan sivusto on ollut alhaalla useampia päiviä ja sivuston domainnimi Fin-tv.com on listattu myytäväksi.\nHS: TVkaistaa epäillään tekijänoikeusrikkomuksesta\nKirjoittaja Teemu Laitila @ 5.5.2011 14:42\nLanseerauksensa yhteydessä paljon keskustelua herättänyt TVkaista ei kerinnyt olla pystyssä kovin kauaa, kun Suomen isot mediatalot sekä tekijänoikeusjärjestöt tekivät poliisille tutkintapyynnön sen toiminnasta. Helsingin Sanomat kertoo STT:n uutiseen perustuen, että poliisi on nyt saanut esitutkinnan valmiiksi ja sen perusteella TVkaistan epäillään syyllistyneen tekijänoikeusrikkomukseen.\nTvkaista tarjoaa netin välityksellä katsottavaksi kaikki kotimaiset tv-kanavat ja palvelu toimii niin kotimaassa kuin ulkomailla. TVkaista tallentaa kanavien ohjelmavirran ja maksullisen palvelun kautta voi poimia katsottavakseen haluamansa ohjelmat. TVkaista perustelee toimintansa laillisuutta sillä, että kaikille käyttäjille luodaan ohjelmista oma kopionsa, eli käytännön kannalta palvelu toimii kuin tallentava digiboksi.\nPoliisitutkinnasta huolimatta TVkaista ei ole hidastanut vauhtiaan, vaan palvelu esimerkiksi lanseerasi vuodenvaihteessa virallisen tuen Boxee-medialaitteelle.\nTVkaistan tekijänoikeusrikkomusepäily menee syyteharkintaan kesällä, jonka jälkeen selviää palvelun jatkuminen tulevaisuudessa.\nMaksaako YLE HD -kanava? Vastaukset HD-arvoituksiin\nKirjoittaja Petteri Pyyny @ 5.5.2011 14:17\nKevään yksi miellyttävimmistä uutisista oli YLE HD -kanavan käynnistyminen yhtä aikaa sekä antenni- että kaapeliverkoissa. Kanava on kuitenkin aiheuttanut kenties enemmän kysymyksiä uutiskommenteissamme ja keskustelualueella kuin mikään toinen TV-kanaviin liittyvä uudistus sitten TV-lähetysten digitalisoinnin.\nTässä pieni infopaketti vastauksineen kaikista tärkeimmistä YLE HD -kanavaan liittyvistä kysymyksistä:\nMaksaako YLE HD -kanavan katselu?\nEi maksa. Asuit sitten antennikodissa tai kaapelitaloudessa, täytyy YLE HD -kanavan olla ilmainen. Tämä koskee myös sellaista tapausta, että operaattorisi haluaa salata kanavan maksukortin taakse. Tällaisessa tapauksessa, mikäli haluat vain ja ainoastaan YLE HD -kanavan, on operaattori velvollinen toimittamaan sinulle ko. kanavan katselun mahdollistavan maksukortin täysin ilmaiseksi, ilman mitään korttimaksua.\nHakkerit palauttivat OtherOS-tuen PS3:lle\nKirjoittaja Kaarlo Räihä @ 5.5.2011 13:26\nViime vuonna Sony poisti OtherOS-tuen vanhemmista PlayStation 3 -pelikonsoleista, ja nyt hakkerit ovat onnistuneet palauttamaan tämän ominaisuuden konsoleihin epävirallisten firmware-julkaisujen avulla.\nVanhempien PS3-mallien ohella uudet firmwaret tuovat OtherOS-tuen myös Slim-mallin laitteille, joihin Sony ei sisällyttänyt kyseistä ominaisuutta. Muokatut firmwaret perustuvat Sonyn virallisiin 3.41-, 3.50- ja 3.55-version firmwareihin, joten OtherOS-tukea ei saa konsoliinsa, jos siinä on käytössä viimeisin 3.60-versiota kantava firmware-päivitys.\nHakkereiden tarjoamat firmwaret sisältävät OtherOS-tuen lisäksi kattavammat käyttöoikeudet konsoliin, joten Linux-työskentelystä kiinnostuneiden lisäksi uudet julkaisut kiinnostavat myös PS3:n suojausten kiertämistä harrastavia tahoja.\nHakkereiden mukaan firmwareihin on tarkoitus lisätä myöhemmin vielä lisätoimintoja, jotka mahdollistavat mm. FreeBSD-pohjaisten käyttöjärjestelmien asentamisen PS3-konsoleihin. Myös valmiita Linux-levykuvia on tarkoitus laittaa myöhemmin jakeluun, jolloin Linuxin asentaminen konsoliin nopeutuu ja helpottuu.\nCNET:in Download.com-sivusto oikeuteen LimeWiren jakelun takia\nKirjoittaja Kaarlo Räihä @ 5.5.2011 12:31\nP2P-oikeushaasteiden mielenkiintoinen kirjo on jälleen saanut lisää sävyjä, sillä CNET:in omistama Download.com-sivusto on haastettu oikeuteen, koska sivuston kautta kuluttajat pystyivät lataamaan LimeWire-ohjelman asennuspaketin.\nSyytteiden perusteella CNET tienasi näillä Limewiren latauksilla rahaa, ja yrityksen pitäisi siis maksaa syytteiden takana oleville tahoille korvauksia, koska näiden ladattujen Limewire-ohjelmien avulla rikottiin tekijänoikeuksia.\nOikeudelle jätettyjen dokumenttien perusteella Limewireä ladattiin Download.com:in kautta yli 220 miljoonaa kertaa, ja sivustolla ohjelmia arvioivat ylläpitäjät antoivat Limewirelle arvosanaksi 4,5 tähteä. Lisäksi CNET tarjosi kuluttajille neuvoja, joiden avulla he pystyivät lataamaan luvatta tekijänoikeudella suojattua sisältöä.\nCNET:in emoyhtiö CBS Interactive sanoo haasteen olevan täynnä virheellistä tietoa, eikä yritys usko tapauksen tuottavan heille mitään ongelmia.\nKirjoittaja Kaarlo Räihä @ 4.5.2011 23:12\nJo pari viikkoa kestäneestä PSN-verkkopalvelun alasajosta saatiin jälleen tänään uusia tietoja, kun Sony kertoi tilanteesta Yhdysvaltain edustajainhuoneelle. Sonyn mukaan hyökkäyksistä on vastuussa Anonymous-aktivistiryhmä.\nSonyn mukaan tunkeutujat jättivät yhdelle palvelimelle Anonymous-nimisen tiedoston, jonka sisältä löytyi "We are Legion." -teksti. Ensimmäinen tunkeutuminen ajoittui tiettävästi myös samalle ajanjaksolle, jolloin Sony puolustautui Anonymousin suorittamaa palvelunestohyökkäystä vastaan.\nSony ei tiedä vielä olivatko palvelunestohyökkäystä ja tietomurtoa suorittaneet tahot samoja. Asian selvittäminen on Yhdysvalloissa FBI:n ja oikeusministeriön vastuulla.\nEniten naurua Sonyn antamissa vastauksissa herätti kohta, jonka mukaan hyökkäys oli erittäin tarkkaan suunniteltu, ammattimainen ja hienostunut, sillä Anonymousin toimia kuvataan harvoin näillä sanoilla.\nLuottokorttiyhtiöiltä tulleiden tietojen perusteella tunkeutumisen yhteydessä mahdollisesti vietyjä luottokorttitietoja ei ole toistaiseksi väärinkäytetty, joten PSN-käyttäjät ovat ainakin vielä selvinneet pelkällä säikähdyksellä.\nEdullisempi Wii-bundle tulee myyntiin 15. päivä\nKirjoittaja Kaarlo Räihä @ 4.5.2011 11:39\nNintendon Wii-pelikonsolin epävirallinen hinta-ale astui voimaan pari viikkoa sitten, ja nyt Nintendo on lyönyt tiskiin tiedot uudesta edullisesta Wii-bundlesta, joka tulee myyntiin Yhdysvalloissa toukokuun 15. päivä.\n149,99 dollarin summalla kuluttaja saa itselleen Wii-konsolin, Wii Remote Plus -ohjaimen, Nunchuk-ohjaimen, Mario Kart Wii -pelin ja rattiohjaimen, johon Wii Remoten voi upottaa pelaamista varten. Värivaihtoehtoina ovat musta ja valkoinen.\nSamalla Nintendo tuo myyntiin 19,99 dollarin hinnalla hieman vanhempia pelejä, jotka ovat Nintendo Selects -leimalla varustettuja. Näitä pelejä ovat alkuun The Legend of Zelda: Twilight Princess, Animal Crossing: City Folk, Mario Super Sluggers ja Wii Sports.\nSpotify sai iPod-tuen ja uuden kappaleiden ostomahdollisuuden\nKirjoittaja Kaarlo Räihä @ 4.5.2011 11:14\nSpotify-musiikkipalvelu on jälleen tuonut kuluttajille uusia ominaisuuksia, kun Spotify-ohjelmaan lisättiin tuki iPod-soittimille ja uusi kappaleiden ostomahdollisuus.\niPodien osalta tuettuina ovat classic-, shuffle- ja nano-mallit, joihin Spotify osaa kopioida sen listoilta löytyviä MP3-kappaleita suoraan. Spotifyn mukaan niin monet palvelun käyttäjät toivoivat iPod-tukea, joten se päätettiin lisätä Spotify-ohjelmaan.\niPodien täydentämistä varten mukana on myös uusi osta koko soittolista -toiminto, jonka myötä omien soittolistojen kappaleet saa ostettua itselleen MP3-muodossa yhtä nappia painamalla. Spotifyn tekemien sopimuksien myötä kymmenen kappaleen ostopaketti maksaa 9,99 euroa, 15 kappaleen paketti 12,99 euroa, 40 kappaleen paketti 30 euroa ja 100 kappaleen paketti 60 euroa.\nMuutoksien myötä Spotify voi haastaa Applen Euroopassa, sillä halvempien kappalehintojen avulla Spotify voi kilpailla iTunesin kanssa samoista euroista.\nSpotify on myös muuttanut mobiilisovelluksien toimintaa, ja jatkossa niiden avulla on mahdollista kopioida langattomasti tietokoneelta löytyvät MP3-kappaleet omaan mobiililaitteeseen jopa ilmaisen Spotify-jäsenyyden kanssa. Täten Spotify ei ole enää pelkkä suoratoistosovellus, vaan sen avulla on nyt helppo synkronisoida mobiililaitteiden musiikkikirjasto.\nMortal Kombatin nettikeskusteluissa vaalitaan hyviä tapoja\nKirjoittaja Teemu Laitila @ 3.5.2011 18:42\nInnokas Mortal Kombat -pelaaja kävi läpi PlayStation 3 -konsolille tarkoitetun pelilevyn sisältöä erityisellä tarkkuudella ja teki muutamia mielenkiintoisia huomioita.\nMuutamien DLC-sisältöinä tarjottavien erikoisasusteiden lisäksi levyltä löytyi kattava lista kaikista sanoista, jotka sensuroidaan automaattisesti pelin verkkokeskustelusta.\nVaikka pelissä on kaikkien mielestä hyväksyttävää potkia vastustajalta suolet pellolle veren lentäessä, kanssapelaajalle ei saa toivottaa esimerkiksi "Eat my shorts". Verkkokeskustelussa ei myöskään saa käyttää esimerkiksi sanoja "Murder", "Niger", "Satanic" tai "Welfare rat".\nLista sisältää erittäin kattavan valikoiman loukkauksia ja niiden yleisimmin käytettyjä kiertoilmaisuja. Koko listaan voi tutustua Lo-Ping.com-sivustolla.\nKirjoittaja Teemu Laitila @ 3.5.2011 13:06\nÄlypuhelinten paikannustietojen luvattomasta tallennuksesta on kohistu monissa maissa viime viikkojen aikana ja kohun keskiössä olleet Apple sekä Google ovat saaneet myös viranomaiset kiinnostumaan toiminnastaan monissa maissa.\nUutistoimisto Reutersin mukaan Etelä-Korean poliisivoimat suorittivat tiistaina ratsian Googlen Soulin toimistoon, sillä yhtiön epäillään keränneen käyttäjien paikkatietoja ilman lupaa AdMob-palvelunsa avulla.\nJatkuva tietoisuus käyttäjän olinpaikasta on yhä tärkeämpi ominaisuus älypuhelinten monien toimintojen kannalta. Jatkuvaan paikkatietoisuuteen perustuu esimerkiksi karttapalveluiden mahdollisuus suositella käyttäjälle läheisiä ravintoloita tai kertoa lähimmän bensa-aseman sijainti. Käyttäjän olinpaikka kiinnostaa kuitenkin myös entistä tarkempaan kohdentamiseen pyrkiviä mainostajia.\nReutersin haastatteleman korealaisen asiantuntijan mukaan paikkatietoa käyttävien yhtiöiden tulisikin mahdollisten väärinkäytösten vaaran vuoksi kysyä käyttäjältä aina erikseen lupa paikkatietojen käyttämiseen.\nSonyn tietomurto olikin laajempi, myös PC-pelaajien tietoja vietiin\nKirjoittaja Teemu Laitila @ 3.5.2011 09:38\nSony on ilmoittanut, että viime kuun puolella tapahtunut tietomurto oli aiemmin tiedettyä laajempi. Yhtiön mukaan on selvinnyt, että murtautujat pääsivät käsiksi myös muun muassa EverQuest- ja StarWars Galaxies -pelejä tarjoavan Sony Entertainment Service -palvelun käyttäjätietoihin. Palvelusta varastettiin yli 26 miljoonan pelaajan tiedot.\nVarastettuihin tietoihin kuului nimet, osoitteet, käyttäjätunnukset sekä salasanat. Lisäksi hyökkääjät pääsivät käsiksi yli 23 000 luotto- ja maksukortin tietoihin. Sonyn mukaan luottokortin numeroiden mukana varastettiin luottokorttien eräpäivän tiedot, mutta hyökkääjät eivät saaneet haltuunsa monien palveluiden vaatimia kolminumeroisia turvakoodeja.\nUusimman paljastuksen myötä hyökkääjien haltuunsa saamien henkilötietojen määrä nousee jo yli 100 miljoonaan. Tähän mennessä ei kuitenkaan ole paljastunut suurimittaisia väärinkäytöksiä. Asiantuntijoiden mukaan riski luottokorttipetoksiin vähenee päivä päivältä, kun kortinhaltijat ja luotonantajat seuraavat epäilyttävää maksuliikennettä.\nMyös MTV3 HD - ja Nelonen HD -kanavat ilmoille tänään\nKirjoittaja Kaarlo Räihä @ 2.5.2011 20:15\nKerroimme aiemmin tänään teräväpiirtoa tarjoavan YLE HD -kanavan antenniverkossa näkyvistä lähetyksistä, mutta nähtävästi YLE HD ei ole ainoa antenniverkon teräväpiirtokanava, sillä TV Viihde toi samalla katsottavaksi myös MTV3 HD - ja Nelonen HD -kanavat.\nAvauskampanjan myötä kyseisiä TV Viihde HD -paketista löytyviä kanavia voi katsoa maksutta elokuun loppuun saakka, jonka jälkeen MTV3 HD - ja Nelonen HD -kanavista veloitetaan HD-siirtomaksua 3,95 euroa kuukaudessa. Kanavien katsomiseen tarvitaan kuitenkin maksukortti, josta kuluttajan pitää maksaa 3 euroa kuukaudessa.\nOlemme erittäin iloisia, että voimme tarjota suomalaisille kuluttajille kaikkein katsotuimmat ja tutuimmat televisiokanavat teräväpiirtotasoisina heti antenniverkon teräväpiirtomarkkinan avautuessa. TV Viihde HD –palvelussa olevien tuttujen kanavien katseluosuus kaikesta television katselusta on Finnpanelin mittarin mukaan yli 70 prosenttia. On hienoa aloittaa näillä kanavilla ja tuoda tutuimmat teräväpiirtotasoiset kanavat suomalaisiin antennitalouksiin.\nVesa Mars, TV Viihteen toimitusjohtaja\nUbisoft perustaa oman elokuvastudion\nKirjoittaja Teemu Laitila @ 2.5.2011 20:01\nRanskalainen pelikustantaja Ubisoft on perustamassa elokuvastudion toteuttaakseen elokuvaversioita omistamiensa pelisarjojen pohjalta. Aiemmin Ubisoftin omistamista peleistä on tehty elokuvaksi Prince of Persia: Sands of Time. Vaikka Sands of Time ei saanut erityisen hyvää vastaanottoa ainakaan kriitikkojen keskuudessa, Ubisoftilla ilmeisesti uskotaan tunnettujen pelibrändien vetovoimaan myös valkokankaalla.\nUbisoft omistaa oikeudet useisiin tunnettuihin pelisarjoihin, joista ainakin osasta uusi Ubisoft Motion Pictures toteuttaa elokuvaversiot. Ubisoftin valikoimista sopivia aiheita elokuville löytyisi ainakin Assasin's Creed -pelisarjasta. Perinteisemmille toimintaelokuville sopivia kohteita saattaisi olla Splinter Cell -sarjan pelit sekä muut Tom Clancy -tuotannot.\nUbisoftin ensimmäinen askel kohti elokuvabisnestä oli vuonna 2007 perustettu Ubisoft Digital Arts, joka toteutti Avatar-elokuvan pohjalta rakennetun 3D-pelin.\nWarner Music myynnissä, hinta yli 3 miljardia dollaria\nKirjoittaja Teemu Laitila @ 2.5.2011 16:43\nJo tammikuusta alkaen uutta omistajaa etsinyt Warner Music Group saattaa löytää ostajan vielä tämän viikon aikana. Uutistoimisto Reutersin sisäpiirilähteiden mukaan nykyinen johtokunta yrittää saada myyntihinnan yli kolmen miljardin dollarin tasolle. Warner Music Group on tällä hetkellä maailman kolmanneksi suurin levy-yhtiö.\nVaikka yhtiö on edelleen reilusti voitollinen, musiikkibisnes nähdään sijoittajien mielestä erittäin riskialttiina sijoituskohteena. Levymyyntimäärät ovat raporttien mukaan laskusuuntaiset ja levy-yhtiöissä mietitään kuumeisesti uusia toimintamalleja, joilla yhtiön kannattavuus varmistetaan myös musiikin levityksen siirtyessä yhä enemmän digitaaliseen muotoon.\nKolmannella tarjouskierroksella on mukana enää kaksi ostajaehdokasta. Molemmat ostajaehdokkaat ovat isoja sijoitusyhtiöitä, joilla ei ole muita levy-yhtiöomistuksia. Myös kaksi muuta isoa musiikkikustantajaa oli mukana tarjouskilpailussa, mutta ne eivät osallistuneet tarjouskilpailun viimeiselle kierrokselle.\nWarner Musicin johtokunta vaati musiikkialan ostajilta reilua lisähintaa, sillä kahden musiikkijätin yhdistyminen aiheuttaisi todennäköisesti pitkäaikaisen ja kalliin tutkinnan Yhdysvaltain liittovaltion kilpailuviranomaisten taholta. Viranomaiset ovat aiemmin estäneet EMI:n ja Warner Musicin yhdistämisen.\nKirjoittaja Teemu Laitila @ 2.5.2011 12:01\nHakkerit kaupittelevat PSN-käyttäjien luottokorttinumeroita\nKirjoittaja Teemu Laitila @ 2.5.2011 11:07\nUseat tietoturva-alan asiantuntijat ovat New York Timesin mukaan raportoineet, että PlayStation Network -palvelun hyökkääjiksi itseään väittäneet henkilöt ovat kaupitelleet palvelusta varastettuja luottokorttitietoja omilla foorumeillaan. Aiemmin Sony on kertonut, että kaikki luottokorttitiedot olivat salatussa muodossa, eivätkä korttien turvakoodit päätyneet murtautujien käsiin.\nMurtautujat kertovat kuitenkin saaneensa käsiinsä tietokannan, joka sisältää käyttäjien nimet, osoitteet, puhelinnumerot, sähköpostiosoitteet, salasanat sekä kaikki luottokortin käyttöön tarvittavat tiedot.\nVäitteitä luottokorttitietojen olemassaolosta ei ole vahvistettu, mutta murtautujien kerrotaan silti kaupitelleen jopa 2,2 miljoonan luottokortin tiedot sisältävää listaa 100 000 dollarin hinnalla halukkaille ostajille.\nNew York Timesin haastatteleman tietoturva-asiantuntijan mukaan foorumiviesteissä on esiintynyt yksityiskohtaisia tietoja Sonyn käyttämistä palvelimista, mikä viittaisi hakkereiden pääsyyn yhtiön päätietokantaan, jota kautta murtautujat olisivat päässeet käsiksi myös kaikkiin luottokorttitietoihin.\nSuosituimmat kappaleet nyt Amazonilla vain 69\nKirjoittaja Kaarlo Räihä @ 1.5.2011 21:28\nNetin musiikkilataamoiden välinen hintakilpailu kiristyi jälleen tällä viikolla, kun Amazon laski suosituimpien kappaleiden hinnat 0,69 dollariin eli noin 0,46 euroon.\nAmazonin musiikkilataamosta vastaava Craig Pape kertoi Associated Press -uutistoimistolle, että hintojen laskeminen tuo yritykselle monia etuja, sillä se parantaa myyntilukuja ja auttaa samalla hakukonetta parempien suositusten tekemisessä.\nAivan kaikkia suosikkibiisejä Amazon ei myy edullisempaan hintaan, vaan esim. Adelen Rolling In The Deep ja Ke$han Blow-kappaleista veloitetaan edelleen 1,29 dollaria.\niTunesissa vastaavia alennuksia ei ole otettu käyttöön tällä viikolla, joten monien suosituimpien kappaleiden kohdalla kauppapaikkojen hintaero on nyt 0,60 dollaria. Kuluttajien valintaa helpottaa myös Amazonin tarjoama ilmainen pilvitallennuspalvelu, jonne ostetut kappaleet saa säilöttyä suoraan.\nKaz Hirai piti lehdistötilaisuuden PSN-ongelmista - palvelu palaa pian linjoille\nKirjoittaja Kaarlo Räihä @ 1.5.2011 12:26\nSonyn PSN-verkkopalvelun useita päiviä kestäneet ongelmat ovat pian ohitse, sillä Sonyn järjestämässä lehdistötilaisuudessa yrityksen johtoportaaseen kuuluva Kaz Hirai kertoi palvelun palaavan linjoille viikon sisällä.\nPSN palautetaan linjoille portaittain, ja ensimmäisenä paluun tekevät verkkopelaaminen, Qriocity-musiikkipalvelu, PlayStation Home ja kaverilistat.\nKuluttajia houkutellaan takaisin palveluun Welcome Back -ohjelmalla, jossa PSN-käyttäjille tarjotaan ilmaista ladattavaa sisältöä, ilmainen kuukauden kokeilujakso PlayStation Plus -palveluun sekä kuukauden ilmainen kokeilujakso Qriocity-musiikkipalveluun.\nSonyn maineelle hallaa tehneen hyökkäyksen takia Sony uudistaa toimintojaan tietoturvan osalta, ja Sonyn yrityshierarkiaan lisätään samalla uusi tietoturvavastaavan virka. Jatkossa Sony lisää verkkoihinsa mm. lisää palomuureja sekä lisää automaattista valvontaa, jotta samantapaiset ongelmat eivät toistuisi.\nKaikkien PSN-käyttäjien täytyy myös vaihtaa palvelun avauksen yhteydessä kirjautumiseen käytettävä salasana, jotta tietoja vieneet tahot eivät voi hyödyntää keräämiään salasanoja. Tämä salasanan vaihtaminen onnistuu muutoksien myötä helposti ainoastaan sen PS3-konsolin kautta, jossa tili on tehty. Salasanan voi myös tarvittaessa vaihtaa sähköpostin kautta.\nUudemmat uutiset (2011 / 06) Aiemmat uutiset (2011 / 04)